text:
MHAKA YA VUTOMI
Yehovha U Ndzi Pfunile Hakunene
Mina ni hlomisa ra mina, Evelyn hi xike exitimeleni le Hornepayne, ku nga xidorobana lexi nga le ndhawini leyi nga le tlhelo en’walungwini wa Ontario, le Canada. A ka ha ri mixo swinene naswona xirhami a xi vuyisa ni n’wana evukatini. Makwerhu un’wana wa kwalaho u hi landzile exitichini, naswona endzhaku ko dya swakudya swo fihlula swo xawula na yena, nsati wakwe ni n’wana wakwe wa jaha, hi fambe swin’we egambokweni hi chumayela hi yindlu ni yindlu. Hi ndzhenga wolowo, ndzi nyikele nkulumo ya mina yo sungula ya le rivaleni tanihi mulanguteri wa xifundzha. A ho va ntlhanu ntsena; a ku tanga munhu un’wana.
ENTIYISWENI, nhlayo yoleyo leyitsongo ya lava va yingiseleke nkulumo ya mina hi 1957 a yi ndzi vilerisanga. Ndzi munhu la nga ni tingana swinene. Kahle-kahle, loko ndza ha ri ntsongo, a ndzi tumbela loko ku te vaendzi ekaya, hambiloko ndzi va tiva.
U nga ha hlamala ku tiva leswaku swiavelo swo tala leswi ndzi veke na swona enhlengeletanweni ya Yehovha a swi lava leswaku ndzi tirhisana ni vanhu van’wana vo tala—vanghana ni vanhu lava ndzi nga va tiviki. Hambiswiritano, ndzi ye emahlweni ndzi lwisana ni ku va ni tingana ni ku nga titshembi, hikwalaho a ndzi tidzunisi hi leswi ndzi koteke ku swi endla kahle swiavelo sweswo. Ematshan’weni ya sweswo, ndzi vone ntiyiso wa xitshembiso xa Yehovha lexi nge: “Ndzi ta ku nyika matimba. Ndzi ta ku pfuna. Kunene ndzi ta ku khoma swi tiya hi voko ra mina ra xinene ra ku lulama.” (Esa. 41:10) Yehovha u ndzi pfune swinene hi ku tirhisa nseketelo wa Vakreste-kulorhi. I nge ndzi mi tshwetanyana hi van’wana va vona, ndzi ta sungula hi loko ndza ha ri ntsongo.
U TIRHISE BIBELE NI XIBUKWANA XA NTIMA
Siku rin’wana hi Sonto nimixo hi va-1940 a ri xe kahle, ivi hi loko Elsie Huntingford a endzela ndyangu wa ka hina epurasini edzonga-vupela-dyambu bya Ontario. Manana u yile a ya pfula nyangwa loko Tatana—loyi a a ri ni tingana ku fana na mina—a tshame na mina endzeni ka yindlu a ri karhi a yingisela. Leswi Tatana a a anakanya leswaku Makwerhu wa xisati Huntingford i muxavisi ni leswaku Manana a a ta xava swilo leswi hi nga swi laviki, Tatana u ye enyangweni a ya n’wi byela leswaku a hi swi tsakeli ku xava. Makwerhu wa xisati Huntingford u n’wi vutisile a ku: “Xana a mi yi tsakeli dyondzo ya Bibele?” Tatana u te: “Ha yi tsakela.”
Makwerhu wa xisati Huntingford a a hi endzele hi nkarhi lowunene. Vatswari va mina a va ri swirho swa Kereke ya United ya le Canada kambe a va ha ku yi tshika. Ha yini? Hikuva mufundhisi a a tsale mavito ya vanhu lava nyikeleke hi ku ya hi mali leyi va nyikeleke ha yona, ivi a ma nameka endzeni ka kereke. Vatswari va mina lava a va ri swisiwana, hi ntolovelo mavito ya vona a ma va emakumu naswona vakulukumba va kereke a va va byela leswaku va fanele va nyikela hi mali yo tala. Leswi un’wana wa vakulukumba volavo a a nga swi lavi ku heleriwa hi ntirho wakwe, u pfumerile leswaku leswi a a swi dyondzisa a ku nga ri swona leswi a a pfumela eka swona. Hikwalaho, hi tshike kereke yoleyo kambe hi ye emahlweni hi lava ndlela yo enerisa xilaveko xa hina xa moya.
Leswi ntirho wa Timbhoni ta Yehovha a wu yirisiwile eCanada, Makwerhu wa xisati Huntingford u dyondze ni ndyangu wa ka hina a tirhisa Bibele ntsena ni tinotsi tin’wana leti a a ri na tona eka xibukwana xin’wana xa ntima. Loko a xiye leswaku a hi nge n’wi xavisi eka valawuri, u hi nyike minkandziyiso leyi sekeriweke eBibeleni. A hi yi tumbeta endhawini leyi a yi nga ta kumeka hi ku olova endzhaku ka dyondzo yin’wana ni yin’wana. *
Ku nga khathariseki nkaneto ni swiphiqo swin’wana, Makwerhu wa xisati Huntingford u chumayele mahungu lamanene hi ku hiseka. Ku hiseka kakwe ku ndzi tsakisile naswona ku ndzi susumetele ku endla xiboho xo tirhela Yehovha. Endzhaku ka lembe vatswari va mina va khuvuriwile tanihi Timbhoni ta Yehovha, ndzi kombise ku tinyiketela ka mina eka Xikwembu. Ndzi khuvuriwe hi February 27, 1949, eka nchumu wa nsimbi lowu van’wamapurasi a va chelela swifuwo mati eka wona. A ndzi ri ni malembe ya 17. Endzhaku ka sweswo, a ndzi tiyimisele ku nghenela ntirho wa nkarhi hinkwawo.
YEHOVHA U NDZI PFUNILE LESWAKU NDZI VA NI XIVINDZI
Ndzi kanakanile ku namba ndzi teka vuphayona. Ndzi tirhe ebangi ni le hofisini ku ringana nkarhi wo karhi hikuva a ndzi tibyele leswaku a ndzi fanele ndzi va ni mali yo tihanyisa ha yona loko se ndzi phayona. Tanihi muntshwa loyi a a nga ri na ntokoto, loko ndzi kuma mali a ndzi yi tirhisa hi nkarhi wolowo yi hela. Kutani makwerhu loyi a vuriwaka Ted Sargent u ndzi khutaze leswaku ndzi va ni xivindzi ndzi tlhela ndzi tshemba Yehovha. (1 Tikr. 28:10) Hikwalaho ka xikhutazo xexo, ndzi sungule ku phayona hi November 1951. A ndzo va ni tidolara ta 40 ntsena, xikanyakanya lexi tirhisiweke ni bege leyintshwa. Kambe Yehovha minkarhi hinkwayo a a tiyiseka leswaku ndzi kuma hinkwaswo leswi ndzi swi pfumalaka. Ndza tsaka swinene hileswi Ted a ndzi khutazeke leswaku ndzi teka vuphayona! Sweswo swi endle leswaku ndzi kuma mikateko yo tala.
Siku rin’wana nimadyambu loko n’hweti ya August yi ri kusuhi ni ku hela hi 1952, ndzi kume riqingho leri humaka eToronto. Rhavi ra Timbhoni ta Yehovha ra le Canada ri ndzi rhambile leswaku ndzi ya sungula ku tirha eBethele hi September. Hambileswi a ndzi ri ni tingana naswona a ndzi nga si tshama ndzi endzela rhavi, a ndzi tsakile hikuva maphayona man’wana ma ndzi byele swilo swo tsakisa hi Bethele. Hi nkarhi wolowo ndzi titwe ndzi amukelekile.
“KOMBISA VAMAKWERHU LESWAKU WA KHATHALA HI VONA”
Endzhaku ka malembe mambirhi ndzi ri eBethele, ndzi sive Bill Yacos loyi a a ri muhlanganisi wa huvo ya vakulu wa le vandlheni rin’wana ra le Toronto. Leswi a ndzo va ni malembe ya 23 ntsena, a ndzi titwa ndzi ri mufana loyi a nga riki na ntokoto wa le purasini. Kambe Makwerhu Yacos hi ku titsongahata ni hi rirhandzu u ndzi kombe leswi a ndzi fanele ndzi swi endla. Naswona Yehovha u ndzi pfunile hakunene.
Makwerhu Yacos—a a ri makwerhu loyi a ri ni miri a tlhela a koma naswona a tshama a ri eku n’wayiteleni—a a rhandza vanhu. A a rhandza vamakwerhu kasi na vona a va n’wi rhandza. A a va endzela emakaya ya vona nkarhi na nkarhi ku nga ri loko va ri ni swiphiqo ntsena. Bill Yacos u ndzi khutaze leswaku ndzi endla leswi fanaka ni ku tirha ni vamakwerhu va xinuna ni va xisati evutirhelini bya nsimu. U te: “Ken, kombisa vamakwerhu leswaku wa khathala hi vona. Sweswo swi ta funengeta swihoxo swo tala.”
NSATI WA MINA U KOMBISE RIRHANDZU RO TSHEMBEKA
Yehovha u ndzi pfune hi ndlela yo hlawuleka ku sukela hi January 1957. Hi n’hweti yoleyo ndzi tekane na Evelyn, la thwaseke eka ntlawa wa vu-14 wa le Xikolweni xa Giliyadi. Loko hi nga si tekana, a a tirha ensin’wini leyi eka yona ku vulavuriwaka Xifurwa exifundzheni xa Quebec. Eminkarhini yoleyo xifundzha xa Quebec a xi lawuriwa swinene hi Kereke ya Rhoma Khatoliki. Kutani Evelyn a a kume xiavelo lexi tikaka swinene, kambe u tirhele Yehovha hi ku tshembeka naswona a nga tshikanga ku chumayela.
Na mina Evelyn u ndzi seketele hi ndlela yo tshembeka. (Efe. 5:31) Entiyisweni, ku tshembeka kakwe ku vonake kahle endzhakunyana ka loko hi tekanile. A hi kunguhate ku endzela eFlorida, le U.S.A., kambe endzhaku ka siku ra mucato wa hina, rhavi ri ndzi kombele leswaku ndzi ya eka nhlangano lowu a wu ta teka vhiki eBethele ya le Canada. Kahle-kahle, nhlangano wolowo wu kavanyete makungu ya hina, kambe mina na Evelyn a hi lava ku endla xin’wana ni xin’wana lexi Yehovha a hi kombelaka leswaku hi xi endla. Hikwalaho, a ha ha fambanga. Hi vhiki rolero, u tirhe nsimu ekusuhi ni le rhavini. Hambileswi nsimu yoleyo a yi hambanile swinene ni ya le Quebec, u tiyiserile.
Loko vhiki rolero ri hela, ndzi averiwe ku va mulanguteri wa xifundzha le n’walungwini wa Ontario, ndzi nga swi langutelanga. A ndza ha ku teka, ndzi ri ni malembe ya 25 ntsena naswona ndzi nga ri na ntokoto, kambe hi fambe hi ri karhi hi tshembe Yehovha. Hi khandziye xitimela xa nivusiku hi nkarhi lowu ku titimelaka swinene eCanada swin’we ni valanguteri va swifundzha vo tala lava a va ri ni ntokoto lava a va tlhelela eswiavelweni swa vona. Va hi khutaze swinene! Makwerhu un’wana u hi byele leswaku hi ya etlela endhawini leyi ku etleriwaka eka yona exitimeleni leyi a a yi hakelerile, leswaku hi nga boheki ku tshama etorokisini vusiku hinkwabyo. Hi siku leri tlhandlamaka nimixo loko hi ri ni masiku ya 15 ntsena hi tekanile, hi endzele ntlawa lowutsongo lowu a wu ri eHornepayne, hilaha ndzi hlamuseleke hakona eku sunguleni.
A ka ha ta va ni ku cinca lokukulu eka swiavelo swa mina na Evelyn. Loko ndza ha ri mulanguteri wa muganga eku heleni ka 1960, ndzi kume xirhambo xo ya eka ntlawa wa vu-36 wa Xikolo xa Giliyadi, lexi a xi ta teka tin’hweti ta khume naswona a xi ta sungula eku sunguleni ka February 1961 eBrooklyn, le New York. Entiyisweni a ndzi tsake ngopfu, kambe ntsako wa mina wu hungutekile hileswi Evelyn a a nga rhambiwanga. Ematshan’weni ya sweswo, ku fana ni vasati van’wana lava a va ri eka xiyimo lexi fanaka, Evelyn u komberiwe ku tsala papila leri vulaka leswaku a a tiyimiserile leswaku hi hambana ku ringana tin’hweti ta khume. Evelyn u ririle, kambe hi pfumelelanile leswaku ndzi fanele ndzi ya exikolweni xexo naswona a a tsakile leswaku ndzi ta kuma ndzetelo lowu wa nkoka eGiliyadi.
Loko Evelyn a ha ndzi rindzile, u tirhe erhavini ra le Canada. U ve nilunghelo ro hlawuleka ro tshama ekamareni rin’we na Margaret Lovell, makwerhu un’wana wa xisati la totiweke la rhandzekaka. Entiyisweni, mina na Evelyn a hi kumbukana swinene. Hambiswiritano, hi ku pfuniwa hi Yehovha hi swi toloverile swiavelo swa hina swa nkarhinyana. Ndzi khumbiwe swinene hi ku tiyimisela kakwe ku titsona nkarhi wa leswaku hi va swin’we leswaku hi ta tirhisiwa swinene hi Yehovha ni hi nhlengeletano yakwe.
Loko ndzi ri ni tin’hweti tinharhu ndzi ri eGiliyadi, Makwerhu Nathan Knorr, loyi hi nkarhi wolowo a a rhangela entirhweni wo chumayela emisaveni hinkwayo, u ndzi nyike xirhambo lexi a ndzi nga xi langutelanga. U ndzi vutisile loko ndzi ta swi kota ku tshika Xikolo xa Giliyadi kutani ndzi tlhelela eCanada leswaku ndzi ya tirha swa xinkarhana tanihi Muleteri wa Xikolo xa Vutirheli bya Mfumo erhavini. Makwerhu Knorr u ndzi byele leswaku a ndzi nga boheki ku amukela xirhambo lexi. U vule leswaku loko ndzi swi tsakela ndzi nga heta Xikolo xa Giliyadi, kumbexana endzhaku ka sweswo ndzi averiwa ku endla ntirho wa vurhumiwa. U tlhele a vula leswaku loko ndzi endla xiboho xo tlhelela eCanada, swi nga ha endleka ndzi nga ha vitaniwi nakambe eGiliyadi nileswaku hi ku famba ka nkarhi, kumbexana a ndzi ta tlheriseriwa ensin’wini le Canada. U swi tshikele mina leswaku ndzi endla xiboho endzhaku ka loko ndzi vulavule ni nsati wa mina.
Leswi Evelyn se a ndzi byerile ndlela leyi a titwaka ha yona hi mintirho ya Xikwembu, ndzi nambe ndzi byela Makwerhu Knorr ndzi ku, “Swin’wana ni swin’wana leswi nhlengeletano ya Yehovha yi lavaka leswaku hi swi endla, hi tiyimiserile ku swi endla.” Minkarhi hinkwayo a hi tibyele leswaku hi fanele hi ya kun’wana ni kun’wana laha nhlengeletano ya Yehovha a yi hi avela leswaku hi ya kona, hambiloko hi nga xi tsakeli xiavelo xa kona.
Hikwalaho, hi April 1961, ndzi suke eBrooklyn ndzi tlhelela eCanada leswaku ndzi ya dyondzisa eXikolweni xa Vutirheli bya Mfumo. Endzhakunyana, hi ve swirho swa ndyangu wa Bethele. Kutani lexi ndzi hlamariseke, ndzi kume xirhambo xo ya eka ntlawa wa vu-40 wa Giliyadi, lowu a wu ta sungula hi 1965. Evelyn a a fanele a tlhela a tsala papila a pfumela leswaku hi hambana. Kambe leswi hi tsakiseke, endzhaku ka mavhiki ma nga ri mangani, u kume xirhambo xo famba na mina exikolweni.
Endzhaku ka loko hi fikile eXikolweni xa Giliyadi, Makwerhu Knorr u hi byele leswaku swichudeni leswi tsariseke eka mintlawa ya Xifurwa, laha na hina a hi tsarise kona, swi ta rhumeriwa eAfrika. Hambiswiritano, eka nongonoko wa ku thwasa ka hina, hi averiwe ku tlhelela eCanada! Ndzi hlawuriwe leswaku ndzi va mulanguteri lontshwa wa rhavi (loyi sweswi a vuriwaka muhlanganisi wa Komiti ya Rhavi). Leswi a ndzo va ni malembe ya 34 ntsena, ndzi byele Makwerhu Knorr ndzi ku, “Ndza ha ri ntsongo.” Kambe u ndzi khutazile. Ku sukela eku sunguleni, loko ndzi nga si endla swiboho leswikulu, a ndzi ringeta ku tihlanganisa ni vamakwerhu va le Bethele lava kuleke va tlhela va va ni ntokoto swinene.
BETHELE—NDHAWU YO DYONDZA NI YO DYONDZISA
EBethele ndzi kume nkarhi wo tala wo dyondza eka van’wana. Ndza swi xixima swirho leswin’wana swa Komiti ya Rhavi ni ku tlangela ntirho lowu swi wu endlaka. Ndzi tlhele ndzi dyondza swo tala eka vamakwerhu va xinuna ni va xisati lavanene va madzana lava nga Vakreste—lavatsongo ni lavakulu—lava hi tshameke hi va na vona laha rhavini ni va le mavandlheni yo hambana-hambana lawa hi tshameke hi tirha eka wona.
Ntirho wa le Bethele wu tlhele wu ndzi pfumelela ku dyondzisa van’wana ni ku tiyisa ripfumelo ra vona. Muapostola Pawulo u byele Timotiya a ku: “Tshama eka swilo leswi u swi dyondzeke.” U tlhele a ku: “Swilo leswi u swi tweke eka mina hi ku seketeriwa hi timbhoni to tala, swilo leswi swi nyike vanhu vo tshembeka, lava, na vona, va nga ta faneleka kahle ku swi dyondzisa van’wana.” (2 Tim. 2:2; 3:14) Minkarhi yin’wana Vakreste-kulorhi va ndzi vutisa leswi ndzi swi dyondzeke eka malembe ya 57 lawa ndzi nga na wona ndzi tirha eBethele. Ndzi va hlamula hi ku olova ndzi ku, “Leswi nhlengeletano ya Yehovha yi lavaka u swi endla swi endle handle ko dya nkarhi naswona u swi endla hi ku tirhandzela, u titshega hi Yehovha leswaku a ku pfuna.”
Eka mina swi tikomba onge ndzi fike tolo eBethele tanihi jaha leri nga ni tingana naswona ri nga riki na ntokoto. Nilokoswiritano, eka malembe lawa hinkwawo, Yehovha u ‘khome voko ra mina ra xinene.’ U ya emahlweni a ndzi tiyisekisa, ngopfu-ngopfu hi ku tirhisa musa ni mpfuno lowu fikaka hi nkarhi wa vapfumeri-kulorhi, a ku: “U nga chavi. Mina ndzi ta ku pfuna.”—Esa. 41:13.
^ ndzim. 10 Hi May 22, 1945, mfumo wa le Canada wu herise ku yirisiwa ka ntirho wa hina.


c: text/html

text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Nahume 2:1-13
2 Loyi a hangalasaka u humelele emahlweni ka xikandza xa wena.+ Onge ndhawu leyi tiyisiweke yi nga hlayisiwa. Langutela ndlela. Tiyisa masenge. Tinyike matimba lamakulu.+2 Kunene Yehovha u ta hlengeleta ku tinyungubyisa ka Yakobe,+ ku fana ni ku tinyungubyisa ka Israyele, hikuva lava va thangulaka va va thangurile;+ swihluke swa vona va swi onhile.+3 Xitlhangu xa vavanuna va yena va matimba xi pendiwe xi va xo tshwuka; vavanuna va yena va ntamu lowukulu va ambale nguvu ya xivunguvungu.+ Esikwini leri a lunghekaka ha rona, kalichi ya nyimpi yi nghenisiwe mabawuti ya nsimbi yo kotisa ndzilo, naswona mafumu ya murhi wa yunipa+ ma tsekatseka.4 Makalichi ya nyimpi ma tshamela ku tsutsuma ma nga lawuleki eswitarateni.+ Ma tshamela ku ya ehansi ni le henhla emintsendzeleni. Ma languteka ku fana ni swisana. Ma tshamela ku tsutsuma ku fana ni tindlati.+5 U ta tsundzuka vanhu va yena lavakulu.+ Va ta khunguvanyeka loko va famba.+ Va ta hatlisela erirhangwini ra wona, kutani rihlampfu ri fanele ku simekiwa ri tiya.6 Kunene tinyangwa ta milambu ti ta pfuriwa, ni xigodlo xi ta hela.7 Xi yimisiwile; wu fununguriwile; kunene wu ta tekiwa,+ vanhwanyana va yena lava nga mahlonga va ta va ni xiviti, ku fana ni mpfumawulo wa matuva,+ ma tshamela ku tiba timbilu.+8 Kutani Ninivha, ku sukela emasikwini ya ku va kona ka yena,+ a a fana ni xidziva xa mati;+ kambe va baleka. “Yimani mi nga fambi! Yimani mi nga fambi!” Kambe a nga kona loyi a tlhelaka.+9 Phangani silivhere; phangani nsuku;+ hikuva swilo leswi hleriweke a swi pimiwanga. Ku ni ntsengo lowukulu wa swilo leswi navelekaka swa mixaka hinkwayo.+10 Vuhava ni ku pfumala nchumu, ni muti lowu wu mbundzumuxiweke!+ Kutani mbilu ya n’oka,+ matsolo ma gudlagudla,+ masenge hinkwawo ma ni switlhavi leswikulu;+ loko ku ri swikandza swa vona hinkwavo, swa chava.+11 Byi kwihi byetlelo bya tinghala, ni bako ra swinghalana swa ntshiva, laha nghala yi fambeke kona, yi nghena,+ laha n’wana wa nghala a a ri kona, ku nga ri na munhu loyi a a va chavisa?+12 Nghala a yi handzulela leswi ringaneke swinghalana swa yona, naswona a yi dlayela tinghala ta yona ta matswele. A yi tshama yi tate makhele ya yona hi nyama ni tindhawu ta yona ta ku tifihla ti tele swiharhi leswi handzuleriweke.+13 “Waswivo! Ndzi lwa na wena,” ku vula Yehovha wa mavuthu,+ “ndzi ta hisa kalichi ya wona ya nyimpi hi ndzilo.+ Kutani banga ri ta lovisa swinghalana swa wena swa ntshiva.+ Xiharhi lexi u xi khomeke ndzi ta xi lovisa emisaveni, rito ra varhumiwa va wena a ri nge he twakali.”+

robotstxt: allowed

filter: keep


text:
MATIKO NI VANHU
Ku Endzela Tiko Ra Mongolia
GENGHIS KHAN, nhenha leyi a yi ri ni xivindzi leyi hanyeke hi va 1100, yi sungule Mfumo lowukulu wa le Mongolia. Mongolia ya namuntlha ko va xiphemunyana xa tiko leri kumekaka exikarhi ka Chayina na Rhaxiya naswona i rin’wana ra matiko lawa vaakatiko va kona va nga riki kusuhi na kusuhi.
Tiko ra Mongolia ri ni milambu, swinambyana, tintshava to leha ni tindhawu leti nga tala byanyi. Edzongeni ku kumeka Mananga ya Gobi, lama dumeke hi marhambu ya tidayinasoro. Vuandlalo bya tiko leri byi kwalomu ka 1 580 wa timitara ku suka evuandlalweni bya lwandle, vanhu va le Mongolia va rhandza ku vula tiko ra vona va ku i “Tiko ra Xibakabaka xa Wasi.” Vito leri i rinene hikuva dyambu ri tlhava ku ringana masiku ya 250 hi lembe.
Vanhu va le Mongolia va hanya eka maxelo ya khombo swinene. Hi ximumu ku hisa ngopfu ku fika eka 40 wa tidigri, kasi hi xixika ku titimela ngopfu lerova ku fika eka 40 wa tidigri. Vaakatiko vo tala a va tshami ndhawu yin’we. Va vindzuka va ya senga timbuti, tihomu, tikamela ni tihanci. Vanhu va le Mongolia va rhandza ku dya swakudya leswi endliweke hi ntswamba ni nyama naswona leyi va yi rhandzaka ngopfu i nyama ya nyimpfu.
Vanhu va tiko leri va rhandza ku amukela vaendzi. Tindlu ta vona leti vitaniwaka ti-gers, a va ti lotleli leswaku lava hundzaka hi ndlela va ta nghena va wisa ni ku dya leswi va siyeriweke swona. Vaendzi va tala ku nyikiwa tiya ya meleke leyi cheriweke ni swimunywana.
Vukhongeri lebyikulu etikweni leri i Vubudha. Kambe ku ni vukhongeri byin’wana bya shamanism, Mamoslem, ni Vukreste kasi van’wana vo tihanyela. Ku ni Timbhoni ta Yehovha to tlula 350 leti sweswi ti dyondzisaka vanhu lava tlulaka 770 Bibele.


text:
Baloyi
Va ka Baloyi, Kumbe Varodzwi va tumbuluka etikweni ra Zimbabwe i vatukulu va Changameri Dombo Hosi ya Varodzwi. Lowu i muti lowu tivekaka eka miti ya Vatsonga. Namuntlha kuna Miti mimbiri yaka Makhuva na Nwamitwa lava nga miti leyintsongo eka lowu wa vatukulu va Changamire vanga Tinhloko ta Muti wa vuhosi lowu yimeleke hi Madanci Xidlavuta Changamire Baloyi.
Leswinga ndzeni
Xithopo xa muti[Lulamisa | edit source]
Khalanga
Munyayi/vanyayi
Mulondzi
Vaka mthondholovhana
Vaka ncila a va ololi
Loko va wu lola wa tshoveka
.
Matimu ya muti[Lulamisa | edit source]
Va ka Baloyi va huma eka N'wa-Hlongeni (A xihaheni). Vatekeriwe vukosi bya vona hileswi vakokwa-xinuna wa vona, va nyikeke Mabhunu swibhamu leswi a vaswikume hinkarhi wa nyimpi ya Mabhunu na Manghezi. Va aka tiko va le ka Bhungeni va ale ku fumiwa hi N'wa-Xivambu hi leswi a ari hosi ya n'wansati. (Xiyenge lexi axi hetisekanga hikuva Varodzwi ava zanga va tekeriwa Vuhosi. Va longoloke kuya fika eMozambique laha ku nga huma nyimba ya Makhuva na Nwamitwa. Namuntlha vatukulu va Changamire va kumeka ePitori vanga ndyanngu ya Vukosi leswi va nga hangalaka Afrika Dzonga,Zimbabwe,Malawi,Botswana na Mozambique avana hosi kanmbe nhloko ya muti wa Barodzwi loya nga ntukulu wa Changamire na Gulukhulu wa nyimba ya Magulasavi hi hala kava mana wakwe i ntukulu wa Gwamba nwana wa Dzavana Mativula ya Munyayi. Vakulela eka vakokwa wa vona mbeleka manana loyi aari ntombhi ya Mhlengwe yaka Cawuke. Nhloko ya Muti lowu i Xidlavuta Madanci Changamire Baloyi loyi anga muyimeri kuya hi tidyondzo ta yena.
Rhavi eka swiyenge swa rixaka ra Vatsonga[Lulamisa | edit source]
Hi ku ya hi Henri Junod va ka Baloyi, va hlayiwa eka rhavi ra Va N'walungu eka rixaka ra Vatsonga. Leri i rhavi Leri kulu eka ma rhavi ya mune lawa Junod a tsaleke ha wona.[1] Vaka Baloyi ahi Machangana i Vatsonga Henri Junod hi nkarhi lowu anga tsala aanga switivi leswaku Vatsonga ni Machangana ahi Nyimba yin'we.
Swivongo leswi yelanaka[Lulamisa | edit source]
Swivongo leswi fambisanaka na xivongo lexi i : Mathebula, Mkansi, Makaringe, Magoveni, Munyai, Matjokana, Xilowa,Mkhalangana hileswi vanga Vakalanga. Va tumbuluka eka Nyimba ya Changamire (Cangamela) Loyi aa a fuma etolo andzhawini ya Mapungubwe namuntlha.
Minkombo[Lulamisa | edit source]
- ↑ Henry Junod - Life of a South African Tribe - Vol 1, Pages 16 - 19
Xipata[Lulamisa | edit source]
baloyi,makaringe,xilowa. ndzi mthondolovhana wa gwamba,wa madanci,wa nengwani,wa magulasavi,wa makhuva, wa nkami, wa phangweni, wa ghulukhulu, wa changamire. ndzi ncila ava ololi loko wo olola wu ta tshoveka wu oloriwa hi mbita ya nyama, ndzi mudyi wa swipame, mudyi wa mihandzu, ndzi khandziya nsinya ndzi chika hi marhavi, ahee khalanga ahee murodzwi ahee ntukulu wa gwamba na dzavani


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Hagayi 2:1-23
2 Hi n’hweti ya vunkombo,+ esikwini ra vu-21 ra n’hweti, rito ra Yehovha ri fika hi Hagayi+ lowa muprofeta, ri ku:2 “Ndzi kombela u byela Zerubabele+ n’wana wa Salatiyele,+ ndhuna-nkulu ya Yuda,+ na Yoxuwa+ n’wana wa Yohozadaki+ lowa muprista lonkulu, ni vanhu lava va seleke, u ku,3 ‘I mani loyi a seleke exikarhi ka n’wina, loyi a voneke yindlu leyi eku vangameni ka yona ko sungula?+ Xana mi yi vonisa ku yini sweswi? Loko yi ringanisiwa ni liyani, xana a yi vonaki yi nga ri nchumu ematihlweni ya n’wina?’+4 “‘Kambe vana ni matimba sweswi, Wena Zerubabele,’ ku vula Yehovha, ‘u va ni matimba,+ Wena Yoxuwa n’wana wa Yohozadaki lowa muprista lonkulu.’“‘Vanani ni matimba, n’wina hinkwenu vanhu va tiko,’ ku vula Yehovha, ‘mi tirha.’+“‘Hikuva ndzi na n’wina,’+ ku vula Yehovha wa mavuthu.5 ‘Tsundzukani nchumu lowu ndzi wu boheke swin’we na n’wina loko mi huma aEgipta,+ loko moya wa mina+ wu yime exikarhi ka n’wina. Mi nga chavi.’”+6 “Hikuva Yehovha wa mavuthu u te, ‘Kan’we ntsena—hi nkarhinyana+—ndzi ta ninginisa matilo ni misava ni lwandle ni misava leyi omeke.’+7 “‘Ndzi ta ninginisa matiko hinkwawo, kutani swilo leswi navelekaka swa matiko hinkwawo swi fanele swi nghena;+ ndzi ta tata yindlu leyi hi ku vangama,’+ Yehovha wa mavuthu u vurile.8 “‘Silivhere i ya mina, ni nsuku i wa mina,’+ ku vula Yehovha wa mavuthu.9 “‘Ku vangama ka yindlu leyi ya le ndzhaku ku ta va kukulu ku tlula ka leyo sungula,’+ Yehovha wa mavuthu u vurile.“‘Endhawini leyi ndzi ta tisa ku rhula,’+ ku vula Yehovha wa mavuthu.”10 Esikwini ra vu-24 ra n’hweti ya vukaye, hi lembe ra vumbirhi ra Dariyosi, rito ra Yehovha ri fika eka Hagayi+ lowa muprofeta, ri ku:11 “Yehovha wa mavuthu u te, ‘Ndzi kombela, u vutisa vaprista malunghana ni nawu,+ u ku:12 “Loko munhu a rhwala nyama yo kwetsima hi fasikoti ya nguvu yakwe, kutani hi fasikoti ya yena a khumba xinkwa kumbe xiculu kumbe vhinyo kumbe mafurha kumbe muxaka wihi ni wihi wa swakudya, xana yi ta va yi kwetsimile?”’”+Vaprista va hlamula va ku: “E-e!”13 Hagayi a ya emahlweni a ku: “Loko munhu la nga tengangiki hikwalaho ka moya-xiviri lowu feke a khumba xin’wana ni xin’wana xa swilo leswi, xana xi ta va lexi nga tengangiki?”+Hiloko vaprista va hlamula va ku: “Xi ta va lexi nga tengangiki.”14 Hikwalaho Hagayi a hlamula a ku: “‘Vanhu lava va tano, ni tiko leri ri tano emahlweni ka mina,’+ ku vula Yehovha, ‘ntirho hinkwawo wa mavoko ya vona wu tano, ni xin’wana ni xin’wana lexi va xi nyikelaka kona. A xi tenganga.’+15 “‘Kambe sweswi, ndzi kombela mi veka mbilu ya n’wina+ eka leswi ku sukela esikwini leri ku ya emahlweni, ku nga si vekiwa ribye ehenhla ka ribye rin’wana etempeleni ya Yehovha,+16 ku sukela enkarhini lowu swilo sweswo swi endlekeke ha wona—ku ni munhu la fikeke enhulwini ya mimpimo ya 20, kutani a kuma yi ri khume; ku ni munhu la teke ekhuwaneni ra le xikamelweni a ta ka mimpimo ya 50 ya vhinyo, kutani a kuma yi ri 20;+17 ndzi mi be hi dyandza+ ni mfurho+ ni xihangu,+ ni ntirho hinkwawo wa mavoko ya n’wina,+ naswona a ku nga ri na munhu eka n’wina loyi a a hundzukela eka mina,’+ ku vula Yehovha—18 “‘Ndzi kombela mi veka mbilu ya n’wina+ eka leswi, ku sukela esikwini leri ku ya emahlweni, ku sukela esikwini ra vu-24 ra n’hweti ya vukaye, ku sukela esikwini leri masungulo ya tempele ya Yehovha ma vekiweke ha rona;+ vekani mbilu ya n’wina eka leswi:19 Xana se yi kona mbewu emugodini wa mavele?+ Kutani ku fikela sweswi, murhi wa vhinya ni nkuwa ni murhi wa grenada ni mutlhwari—a wu tswalanga, a swi tano ke? Ku sukela esikwini leri ndzi humesa mikateko.’”+20 Kutani rito ra Yehovha ri fika ra vumbirhi eka Hagayi+ esikwini ra vu-24 ra n’hweti,+ ri ku:21 “Byela Zerubabele ndhuna-nkulu ya Yuda,+ u ku, ‘Ndzi ninginisa matilo ni misava.+22 Kunene ndzi ta hlula xiluvelo xa mimfumo, ndzi herisa ntamu wa mimfumo ya matiko;+ ndzi ta hlula kalichi ni vagadi va yona, ni tihanci ni vagadi va tona, kunene va ta wela ehansi,+ un’wana ni un’wana hi banga ra makwavo.’”+23 “‘Esikwini rero,’ ku vula Yehovha wa mavuthu, ‘ndzi ta ku teka, Wena Zerubabele+ n’wana wa Salatiyele,+ nandza wa mina,’ ku vula Yehovha; ‘kunene ndzi ta ku veka u va xingwavila xa mfungho,+ hikuva hi wena loyi ndzi ku hlawuleke,’+ ku vula Yehovha wa mavuthu.”+


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Genesa 25:1-34
25 Ku tlula kwalaho, Abrahama a tlhela a teka nsati, vito ra yena a ku ri Ketura.+2 Hi ku famba ka nkarhi a n’wi tswalela Zimrana na Yokixani na Medani na Midiyani+ na Ixibaka na Xuwe.+3 Yokixani a va tata wa Xeba+ na Dedani.+Vana va Dedani a ku ri Axurimi na Letuxima na Lewumima.4 Vana va Midiyani a ku ri Efa+ na Efere na Hanoko na Abayida na Elida.+Lava hinkwavo a va ri vana va Ketura.5 Endzhaku Abrahama a nyika Isaka+ hinkwaswo leswi a a ri na swona,6 kambe vana va vasati lavatsongo lava Abrahama a a ri na vona, Abrahama a va nyika tinyiko.+ Kutani a va fambisa a ha hanya va suka eka Isaka n’wana wakwe,+ a va yisa tlhelo ra vuxa, etikweni ra le Vuxeni.+7 Masiku ya malembe lawa Abrahama a ma hanyeke hi lawa, i malembe ya 175.8 Kutani Abrahama a timeka a fa a dyuhele swinene, a kurile naswona a enerisekile, hiloko a vekiwa eka varikwavo.+9 Kutani Isaka na Iximayele vana vakwe va n’wi lahla ebakweni ra Makapela ensin’wini ya Efroni n’wana wa Sohari lowa Muheti, leyi nga emahlweni ka Mamre,+10 nsimu leyi Abrahama a nga yi xava eka vana va Heti. Abrahama a lahliwa kwalaho, swin’we na Sara nsati+ wakwe.11 Endzhaku ka rifu ra Abrahama, Xikwembu xi hambeta xi katekisa Isaka n’wana+ wakwe, naswona Isaka a a tshama ekusuhi na Bera-lahayi-royi.+12 Lawa i matimu ya Iximayele+ n’wana wa Abrahama loyi Agara lowa Muegipta nandza wa Sara a nga n’wi tswalela Abrahama.+13 Lawa i mavito ya vana va Iximayele, hi mavito ya vona, hi ku ya hi masungulo ya mindyangu ya vona: Mativula ya Iximayele i Nebayoto+ ku landzela Kedari+ na Adibiyele na Mibisama+14 na Mixama na Duma na Masa,15 Hadada+ na Thema,+ Yeturi, Nafixi na Kedema.+16 Lava hi vona vana va Iximayele, naswona lawa i mavito ya vona hi ku ya hi swivava swa vona ni hi mixaxa+ ya vona leyi biyeriweke: tindhuna ta 12 hi ku ya hi swivongo+ swa tona.17 Malembe ya ku hanya ka Iximayele hi lawa, i malembe ya 137. Kutani a timeka a fa, hiloko a vekiwa eka varikwavo.+18 Kutani va tshama ku sukela eHavhila+ ekusuhi na Xure,+ leyi nga emahlweni ka Egipta, ku ya fika eAsiriya. A fika a tshama+ emahlweni ka vamakwavo hinkwavo.19 Lawa i matimu ya Isaka n’wana wa Abrahama.+Abrahama a va tata wa Isaka.20 Isaka a a ri ni malembe ya 40 hi vukhale loko a teka Raveka, n’wana wa Bethuwele+ lowa Musiriya+ wa le Padani-aramu a va nsati wakwe, makwavo wa xisati wa Labani lowa Musiriya.21 Isaka a tshamela ku kombela eka Yehovha ngopfu-ngopfu a kombelela nsati+ wakwe hikuva a a ri mhika;+ hikwalaho Yehovha a hlamula xikombelo xa yena,+ Raveka nsati wakwe a tika.22 Kutani vana lava nga endzeni ka yena va lwa,+ hikwalaho a ku: “Loko swi ri hi ndlela leyi, hikwalaho ka yini ndzi hanya?” Hiloko a famba a ya vutisa eka Yehovha.+23 Yehovha a ku eka yena: “Ku ni matiko mambirhi ekhwirini+ ra wena, naswona vanhu va matiko mambirhi va ta hambanisiwa eka swirho+ swa wena swa le ndzeni; vanhu va tiko lerin’wana va ta va ni matimba ku tlula vanhu va tiko+ lerin’wanyana, naswona lonkulu u ta tirhela lontsongo.”+24 Hakatsongo-tsongo masiku yakwe ya ku veleka ma fika, kutani waswivo, a ku ri ni mahahla+ ekhwirini rakwe.25 Wo sungula a huma a tshwukile hinkwako-nkwako ku fana ni nguvu ya ximfumo ya voya;+ kutani a n’wi thya vito ra Esawu.+26 Endzhaku ka sweswo makwavo a huma, voko ra yena ri khomelele exirhendzeni xa Esawu;+ kutani a n’wi thya vito ra Yakobe.+ Isaka a a ri ni malembe ya 60 hi vukhale loko yena a va veleka.27 Kutani vafana lava va kula, Esawu a va munhu la tivaka ku hlota,+ munhu wa le nhoveni, kambe Yakobe a va munhu+ la pfumalaka xisandzu, a tshama emintsongeni.+28 Isaka a a rhandza Esawu hikuva a swi vula leswaku u ta dya nyama, kasi Raveka a a rhandza Yakobe.+29 Siku rin’wana Yakobe a a ri karhi a sweka xiculu loko Esawu a vuya hi le ku hloteni enhoveni, a a karhele.30 Kutani Esawu a ku eka Yakobe: “Ndza ku kombela, hatlisa u ndzi nyika swo tshwuka ndzi dya—sweswo swo tshwuka, hikuva ndzi karhele!” Hi yona mhaka leyi a nga thyiwa vito ra Edomu.+31 Hiloko Yakobe a ku: “Rhanga hi ku ndzi xavisela mfanelo ya wena ya ku va mativula!”+32 Esawu a ya emahlweni a ku: “Vona, ndzi ta fa, xana mfanelo ya mina ya ku va lonkulu hi ku velekiwa yi ndzi pfuna hi yini?”33 Kutani Yakobe a engeta a ku: “Rhanga hi ku ndzi hlambanyela!”+ Kutani a n’wi hlambanyela ni ku xavisa mfanelo yakwe ya ku va mativula eka Yakobe.+34 Hiloko Yakobe a nyika Esawu xinkwa ni xiculu xa tinyawa, a dya a tlhela a nwa.+ Kutani a suka a famba. Kavaloko Esawu a lahla mfanelo ya ku va lonkulu hi ku velekiwa.+


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Levhitika 5:1-19
5 “‘Kutani loko moya-xiviri+ wo tshuka wu dyoha hi ku va wu twe ku rhukaniwa+ ka le rivaleni naswona wu ri mbhoni kumbe wu swi vonile kumbe wu swi tivile, loko wu nga swi viki,+ wu ta hlamula hikwalaho ka xihoxo xa wona.2 “‘Kumbe, loko moya-xiviri wu khumba nchumu lowu nga tengangiki, wu nga ha va ntsumbu wa xivandzana lexi nga tengangiki kumbe ntsumbu wa xifuwo lexi nga tengangiki kumbe ntsumbu wa xivumbiwa+ lexi nga tengangiki xa leswi fambaka swi tele, hambiloko swi fihliwile eka wona,+ a wu tenganga naswona wu ni nandzu.+3 Kumbe loko wo tshuka wu khumba ku nyama ka munhu, ku nga ku nyama+ kwihi ni kwihi ka yena loku ku nga wu endlaka wu va lowu nyameke, hambiloko swi fihliwile eka wona, kambe wona wu swi tiva, wu ta va ni nandzu.4 “‘Kumbe, loko moya-xiviri wo hlambanya wu kala wu vulavula handle ko anakanya+ hi milomu ya wona leswaku wu ta endla swo biha+ kumbe wu endla leswinene malunghana ni xin’wana ni xin’wana lexi munhu a nga xi vulaka a nga anakanyanga hi marito yo hlambanya,+ hambiloko swi fihliwile eka wona, kambe wona wu swi tiva, wu ta va ni nandzu malunghana ni xin’wana xa swilo leswi.5 “‘Kutani loko wo va ni nandzu malunghana ni xin’wana xa swilo leswi, wu fanele wu phofula+ ndlela leyi wu dyoheke ha yona.6 Wu fanele wu tisa gandzelo ra wona ra nandzu+ eka Yehovha hikwalaho ka xidyoho lexi wu xi endleke, ku nga xifuwo xa ntswele lexi humaka entlhambini, xinyimpfana xa ntswele kumbe ximbutana xa ntswele,+ xi va gandzelo ra xidyoho; kutani muprista u fanele a wu kombelela ku rivaleriwa xidyoho+ xa wona.7 “‘Kambe, loko wu nga swi koti ku humesa nyimpfu,+ wu fanele wu tisa magugurhwana+ mambirhi kumbe swituvana swimbirhi eka Yehovha, swi va gandzelo ra wona ra nandzu wa xidyoho lexi wu xi endleke, xin’we xi va xa gandzelo ra xidyoho+ kutani lexin’wana xi va xa gandzelo ro hisiwa.8 Wu fanele wu swi tisa eka muprista, yena u ta sungula hi ku nyikela leri nga gandzelo ra xidyoho kutani a tsema+ nhloko ya rona laha nhamu ya rona yi sungulaka kona, kambe a nga yi khatluli.9 U fanele a xuva ngati yin’wana ya gandzelo ra xidyoho etlhelo ka alitari, kambe ngati leyi seleke yi ta cheriwa etshakwini+ ra alitari, i gandzelo ra xidyoho.10 Lerin’wana u ta ri endla ku fana ni gandzelo ro hisiwa hi ku ya hi endlelo+ ra nkarhi ni nkarhi; kutani muprista u fanele a wu kombelela ku rivaleriwa+ xidyoho lexi wu xi endleke, hikwalaho wu ta rivaleriwa.+11 “‘Kutani loko wu nga ri na ndlela+ yo kuma magugurhwana mambirhi kumbe swituvana swimbirhi, wu fanele wu tisa vukhume bya mpimo wa efa+ ya mapa lama silekeke kahle byi va gandzelo ra wona ra xidyoho lexi wu xi endleke, byi va gandzelo ra xidyoho. Wu nga tshuki wu chela mafurha+ ehenhla ka wona naswona wu nga tshuki wu veka murhi wa risuna ehenhla ka wona, hikuva i gandzelo ra xidyoho.+12 Kutani wu fanele wu ma tisa eka muprista, muprista u ta nusa hi voko leri teleke eka wona ma va xitsundzuxo+ xa wona naswona u fanele a ma mbulukisa ealitarini, emagandzelweni ya Yehovha lama endliweke hi ndzilo.+ I gandzelo ra xidyoho.+13 Kutani muprista u fanele a wu kombelela ku rivaleriwa+ xidyoho xa wona lexi wu xi endleke, hambi xi ri xihi xa swidyoho leswi, kutani wu ta rivaleriwa; swi ta va swa muprista+ hilaha ku fanaka ni hi gandzelo ra mavele.’”14 Yehovha a ya emahlweni a vulavula na Muxe a ku:15 “Loko moya-xiviri wo tshuka wu nga tshembeki, kunene wu endla xihoxo wu dyohela swilo leswi kwetsimaka swa Yehovha,+ wu fanele wu tisa khuna leri hanyeke kahle ri huma entlhambini, ri va gandzelo ra nandzu+ eka Yehovha, hi ku landza xuma lexi pimanyetiweke hi tixikele+ ta silivhere, hi xikele ya ndhawu yo kwetsima, ku va gandzelo ra nandzu.16 Kutani wu ta riha xidyoho lexi wu dyoheleke ndhawu yo kwetsima ha xona naswona wu ta engetela vuntlhanu+ bya wona, kutani wu fanele wu wu nyika muprista, leswaku muprista a ta wu kombelela ku rivaleriwa+ hi khuna ra gandzelo ra nandzu, hikwalaho wu ta rivaleriwa.+17 “Kutani loko moya-xiviri wu dyoha hi ku endla xin’wana xa swilo hinkwaswo leswi Yehovha a leriseke leswaku swi nga endliwi, hambiloko wu nga swi tivanga,+ kambe wu ta va ni nandzu naswona wu fanele wu tihlamulela hikwalaho ka xihoxo+ xa wona.18 Wu fanele wu tisa khuna leri hanyeke kahle ri huma entlhambini hi ku landza xuma lexi pimanyetiweke, ri va gandzelo ra nandzu+ eka muprista; kutani muprista u fanele a wu kombelela ku rivaleriwa+ xihoxo lexi wu nga xi endlangiki hi vomu, hambiloko wona wu nga swi tivanga, kutani wu fanele wu rivaleriwa.+19 I gandzelo ra nandzu. Hakunene wu ni nandzu+ eka Yehovha.”


text:
Tinhlamulo Ta Swivutiso Swa Bibele
Xana hakunene Yesu u va pfuxile vanhu lava feke?
Bibele yi vula leswaku Yesu u pfuxe vanhu lava feke. Timhaka teto a ko va ntsheketo; ti endlekile etindhawini to karhi hi minkarhi yo karhi. Hi xikombiso, hi ximumu xa lembe ra 31 C.E., ntshungu lowukulu wu fambe na Yesu wu suka eKapernawume wu ya eNayini. Loko wu fika kwalaho, wu hlangane ni ntshungu wun’wana. U nga tshemba rungula ra ku pfuxiwa ka vafi hikwalaho ka leswi endlekeke kwalaho hikuva ri tsariwe eRitweni ra Xikwembu, ku nga Bibele naswona ku ni timbhoni to tala leti voneke xiendlakalo xexo.—Hlaya Luka 7:11-15.
Yesu u tlhele a pfuxa munghana wakwe Lazaro, loyi se a ri ni masiku ya mune a file. U nga tshemba xiviko xa leswi Yesu a swi endleke hi siku rero hikuva na xona xiendlakalo xexo xi voniwe hi vanhu vo tala.—Hlaya Yohane 11:39-45.
Ha yini Yesu a pfuxe vanhu lava feke?
Yesu u pfuxe vanhu lava feke hikwalaho ka leswi a a ri ni ntwela-vusiwana. Nakambe u endle tano hi xikongomelo xo kombisa leswaku Tata wakwe, ku nga Muvumbi wa swilo hinkwaswo leswi hanyaka, u n’wi nyike matimba yo hlula rifu.—Hlaya Yohane 5:21, 28, 29.
Swiendlakalo swa ku pfuxiwa ka vafi leswi Yesu a swi endleke, swi hi endla hi swi tshemba hi ku helela switshembiso swakwe malunghana ni nkarhi lowu taka. U ta pfuxa vanhu vo tala, ku katsa ni vanhu lava nga lulamangiki lava nga tiviki nchumu hi Xikwembu xa ntiyiso. Va ta nyikiwa nkarhi wo tiva ni ku rhandza Yehovha Xikwembu.—Hlaya Mintirho 24:15.


text:
MARCH 21, 2017
RHAXIYA
Timbhoni Ta Yehovha Ti Hlele Tsima Ro Tsala Mapapila eMisaveni Hinkwayo Hikwalaho Ka Nxungeto Wo Yirisa Vukhongeri Bya Tona eRhaxiya
NEW YORK—Hikwalaho ka leswi ku nga ni nxungeto wo herisa vukhongeri bya tona eRhaxiya, Timbhoni ta Yehovha ti endle xikombelo eka Huvo leyi Tlakukeke leswaku ti ntshunxiwa hi ku va ti simeka tsima ro tsala mapapila emisaveni hinkwayo. Huvo leyi Fumaka ya Timbhoni ta Yehovha yi rhamba Timbhoni to tlula 8 000 000 emisaveni hinkwayo leswaku ti katseka eka rona.
Hi March 15, 2017, Ndzawulo ya Vululami ya le Rhaxiya yi yise xihehlo eka Huvo leyi Tlakukeke hi ku vula leswaku Rhavi ra Timbhoni ta Yehovha ra le Rhaxiya ri ni khombo naswona ri fanele ri pfariwa. Xihehlo lexi xi katsa ni ku yirisiwa ka mintirho leyi endliwaka eRhavini. Loko Huvo leyi Tlakukeke yo pfumelelana ni xihehlo lexi, rhavi ra Timbhoni ta Yehovha leri nga ekusuhi ni le St. Petersburg ri ta pfariwa. Endzhaku ka sweswo, Minhlangano ya Kwalaho ya Vukhongeri ya 400 yi ta pfariwa naswona leswi swi ta kavanyeta mintirho leyi endliwaka emavandlheni yo tlula 2 300 ya Timbhoni ta Yehovha eRhaxiya. Nhundzu ya Rhavi ku katsa ni tindhawu ta vugandzeri leti tirhisiwaka hi Timbhoni etikweni hinkwaro ti ta lawuriwa hi Mfumo. Ku engetela kwalaho, Mbhoni yin’wana ni yin’wana ya Yehovha yi ta xanisiwa loko yo kumiwa yi endla mintirho leyi fambisanaka ni vukhongeri bya yona. Hi April 5, Huvo leyi Tlakukeke yi ta teka xiboho malunghana ni xihehlo lexi.
Muvulavuleri wa ntsindza wa Timbhoni ta Yehovha David A. Semonian u ri: “Huvo leyi Fumaka ya Timbhoni ta Yehovha yi lava leswaku un’wana ni un’wana a vona ndlela leyi xiyimo lexi xi nga xa nkoka ha yona. Loko ku xanisiwa vaakatiko lava, lava nga riki na khombo lava xiximaka nawu, ku va ku tluriwa milawu. Va xanisiwa hikwalaho ka mhaka leyi nga riki ntiyiso.” A hi ro sungula ku va Timbhoni ti simeka tsima ra misava hinkwayo. Eka malembe ya kwalomu ka 20 lama hundzuke, Timbhoni ti tsale mapapila leswaku ti yimela vagandzerikulobye hikwalaho ka leswi swirho swa hulumendhe leswi a swi ri ni matimba hi nkarhi wolowo a swi simeke tsima ro ti hlasela. Ku engetela kwalaho, Timbhoni ti simeke matsima ya ku tsariwa ka mapapila leswaku ti susumetela hulumendhe leswaku yi tshika ku xanisa Timbhoni ta le matikweni man’wana lama katsaka Jordan, Korea na Malawi.
Nkulukumba Semonian u engetela a ku: “A hi nandzu ku hlaya Bibele, ku yimbelela ni ku khongela swin’we ni vagandzerikulorhi. Hi tshemba leswaku tsima ra hina ra ku tsariwa ka mapapila emisaveni hinkwayo ri ta susumetela hulumendhe ya le Rhaxiya leswaku yi tshika ku khoma vagandzerikulorhi hi ndlela yo biha.”
Media Contacts:
International: David A. Semonian, Office of Public Information, +1-845-524-3000
Russia: Yaroslav Sivulskiy, +7-812-702-2691


text:
DYONDZO 67
Makhumbi Ya Muti Wa Yerusalema
A hi tweni leswi endlekeke eka malembe ma nga ri mangani loko makhumbi ya muti wa Yerusalema ma nga si pfuxiwa. Nehemiya, nandza wa Hosi Atazekiseki, a a ri Muisrayele loyi a a tshama le Peresiya emutini wa Xuxani. Makwavo wa Nehemiya u te ni mahungu yo biha hi le Yuda lawa a ma ku: ‘Vanhu lava tlheleleke eYerusalema a va sirhelelekanga. Makhumbi ni tinyangwa ta muti leswi Vababilona va swi onheke a swi si lunghisiwa.’ Mahungu wolawo a ma n’wi tsakisanga Nehemiya. A a lava ku ya eYerusalema a ya pfuna, kutani u khongele eka Yehovha a kombela leswaku hosi yi n’wi tshunxa.
Hi ku famba ka nkarhi, hosi yi swi xiyile leswaku Nehemiya a a nga tsakanga. Yi te: ‘A ndzi si tshama ndzi ku vona u ri hi ndlela leyi. U vilerisiwa hi yini?’ Nehemiya u te: ‘Ndzi vilerisiwa hileswi Yerusalema, muti wa rikwerhu wu nga marhumbi.’ Hosi yi te: ‘Xana u lava ndzi ku pfuna hi yini?’ Hi ku hatlisa Nehemiya u khongele hi mbilu. Kutani a ku: ‘Ndzi kombela u ndzi pfumelela ndzi tlhelela eYerusalema leswaku ndzi ya pfuxa makhumbi ya muti.’ Hosi Atazekiseki u pfumelele Nehemiya leswaku a famba naswona hosi yi tlhele yi tiyiseka leswaku Nehemiya wa sirheleleka eka riendzo rakwe ro leha. Hosi yi tlhele yi veka Nehemiya leswaku a va ndhunankulu ya Yuda ni ku n’wi nyika timhandzi leswaku a endla tinyangwa ta muti.
Loko Nehemiya a fika eYerusalema u fike a kambela makhumbi ya muti. Kutani u hlengelete vaprista ni valawuri ivi a ku eka vona: ‘Swilo swi onhakile. Hi fanele hi sungula ku tirha.’ Vanhu va pfumerile naswona va nambe va sungula ku pfuxa makhumbi.
Kambe valala van’wana va Vaisrayele va sungule ku va hleka va ku: ‘Mhungubye yi nga wisa khumbi leri mi ri akaka.’ Vatirhi va swi be hi makatla sweswo kutani va ya emahlweni ni ku aka. Khumbi ri tlakukile ri tlhela ri tiya.
Valala va anakanye ku ta hi le matlhelo yo hambanahambana leswaku va ta hlasela muti wa Yerusalema swi nga languteriwanga. Loko Vayuda va twa hi kungu rero, va sungule ku chava. Kambe Nehemiya u te: ‘Mi nga chavi. Yehovha u na hina.’ Nehemiya u veke varindzi leswaku va sirhelela vatirhi, kutani valala va tsandzekile ku va hlasela.
Makhumbi ni tinyangwa swi hetiwe endzhaku ka masiku ya 52 ntsena. Nehemiya u lerise Valevhi leswaku va vuya eYerusalema leswaku ku ta va ni nkhuvo wo khangula. U va hlele va va mitlawa yimbirhi yo yimbelela. Va khandziye khumbi hi ku tirhisa switepisi leswi nga eNyangweni ya Xihlovo kutani va rhendzeleka ni muti, va ya ematlhelo lama hambaneke. Va chaye timhalamhala, swiphambati ni tiharipa va dzunisa Yehovha. Ezra u fambe ni ntlawa wun’we kasi Nehemiya u fambe ni ntlawa lowun’wana, va fike va hlangana etempeleni. Vanhu hinkwavo, ku katsa vavanuna, vavasati ni vana a va endlela Yehovha magandzelo va tlhela va tiphina hi nkhuvo. Mpfumawulo wa ku yimbelela ka vona va tsakile a wu twala ni le kule.
“A ku na tlhari leri nga ta ku hlasela ri ku hlula.”—Esaya 54:17


text:
Xana Wa N’wi Pfumelela Muvumbi Lonkulu Leswaku A Ku Vumba?
“Maswivo! Evokweni ra mina, n’wina mi kotisa vumba evokweni ra muvumbi.”
TINSIMU: 60, 22
1, 2. Ha yini Xikwembu a xi teka Daniyele tanihi “munhu la navelekaka” naswona hi nga va lava yingisaka ku fana na Daniyele hi ndlela yihi?
LOKO Vayuda va yisiwa eBabilona, tiko rero a ri tele hi swifaniso swa hava ni vanhu lava gandzelaka mimoya yo homboloka. Nilokoswiritano, Vayuda vo tshembeka vo tanihi Daniyele ni vanghana vakwe vanharhu va ale ku kuceteriwa hi vanhu va le Babilona. (Daniyele 1:6, 8, 12; 3:16-18) Daniyele ni vanghana vakwe va pfumelele Yehovha leswaku a va Muvumbi wa vona ni ku hambeta va gandzela yena ntsena. Hambileswi Daniyele a a hanya ni vanhu vo biha, ntsumi ya Xikwembu yi vule leswaku a a ri “munhu la navelekaka.”
2 Enkarhini wa ku tsariwa ka Bibele, muvumbi a a tirhisa vumba ku vumba nchumu wo karhi. Namuntlha, vagandzeri va ntiyiso va swi tiva leswaku Yehovha i Mufumi wa vuako hinkwabyo naswona u ni vulawuri byo vumba matiko. (Hlaya Yeremiya 18:6.) Nakambe Xikwembu xi ni mfanelo yo vumba ha un’we wa hina. Hambiswiritano, Yehovha a nga sindzisi munhu leswaku a hundzuka. Ku ri na sweswo, u lava hi tiyimisela ku n’wi pfumelela a hi vumba. Eka xihloko lexi, hi ta dyondza ndlela leyi hi nga vaka vumba byo olova ha yona emavokweni ya Xikwembu. Hi ta kambisisa swivutiso swinharhu leswi landzelaka: (1) Hi nga swi papalata njhani ku kombisa mikhuva leyi nga ha endlaka leswaku hi ala ndzayo ya Xikwembu kutani hi va vumba byo nonon’hwa? (2) Hi nga endla njhani leswaku hi va ni timfanelo leti nga ta hi pfuna ku yingisa ni ku va vumba byo olova? (3) Vatswari lava nga Vakreste va nga tirhisana njhani ni Xikwembu loko va letela vana va vona?
PAPALATA MIKHUVA LEYI NGA ENDLAKA MBILU YI NONON’HWA
3. I mikhuva yihi leyi nga endlaka leswaku timbilu ta hina ti nonon’hwa? Kombisa.
3 Swivuriso 4:23 yi ri: “Hlayisa mbilu ya wena ku tlula hinkwaswo leswi swi faneleke swi hlayisiwa, hikuva swihlovo swa vutomi swi le ka yona.” Leswaku hi sirhelela timbilu ta hina ti nga nonon’hwi, hi fanele hi papalata mikhuva yo biha yo tanihi ku tikukumuxa, ku hanya hi xidyoho ni ku pfumala ripfumelo. Loko hi nga ri na vuxiyaxiya, leswi swi nga sungula ku hi endla hi nga yingisi ni ku va hi xandzuka. (Daniyele 5:1, 20; Vaheveru 3:13, 18, 19) Sweswo swi endlekile eka Hosi Uzhiya wa le Yuda. (Hlaya 2 Tikronika 26:3-5, 16-21.) Eku sunguleni, Uzhiya a a yingisa naswona a a ri ni vuxaka lebyinene ni Xikwembu, kutani xi n’wi nyike matimba. Kambe “hi ku hatlisa loko a va ni matimba, mbilu yakwe yi [titlakusile].” U sungule ku tikukumuxa swinene lerova u ringete ni ku hisa murhi wa risuna etempeleni hambileswi ntirho wolowo a wu fanele wu endliwa hi vaprista ntsena. Loko vaprista va n’wi byela leswaku u endle xihoxo, Uzhiya u hlundzuke ngopfu! Yehovha u tsongahate hosi leyi, leyi tikukumuxaka naswona yi ve ni nhlokonho vutomi bya yona hinkwabyo.
4, 5. Ku nga endleka yini loko hi tikukumuxa? Vula xikombiso.
4 Loko hi nga papalati moya wo tikukumuxa, hi nga sungula ku tivona onge ha antswa ku tlula van’wana naswona hi nga sungula ku ala ndzayo leyi hi nyikiwaka yona ku suka eBibeleni. (Swivuriso 29:1; Varhoma 12:3) Leswi swi endlekile eka nkulu loyi a vuriwaka Jim. Ku ve ni mhaka yin’wana leyi a nga yi vonangiki hi tihlo rin’we ni vakulu van’wana evandlheni. Jim u ri, “Loko hi ri enhlanganweni wa vakulu ndzi byele vamakwerhu volavo leswaku a va na rirhandzu kutani ndzi suka ndzi famba.” Endzhaku ka tin’hweti ta kwalomu ka tsevu, u rhurhele eka vandlha rin’wana kambe a nga bumabumeriwanga tanihi nkulu kwalaho. Jim u hele matimba. A a tiyiseka leswaku a nga endlanga xihoxo lerova u tshike ku tirhela Yehovha naswona u hete malembe ya khume a horile. U vula leswaku a a tikukumuxa swinene naswona u sungule ku sola Yehovha hikwalaho ka leswi a swi endleka. Ku ringana malembe yo tala, vamakwerhu va n’wi endzerile va ringeta ku n’wi pfuna kambe Jim u wu be hi makatla mpfuno wa vona.
5 Jim u ri, “A ndzi tshamela ku ehleketa hi swihoxo swa van’wana.” Xikombiso xakwe xi kombisa leswaku ku tikukumuxa ku nga endla leswaku hi tiyimelela loko hi tikhoma hi ndlela yo biha. Loko sweswo swi endleka, a ha ha ri vumba byo olova. (Yeremiya 17:9) Xana u tshame u khunguvanyisiwa hi makwerhu wo karhi? Xana u tshame u khunguvanyeka hileswi u lahlekeriweke hi lunghelo ro karhi? U endle yini? Xana u tikukumuxile, kumbe u swi xiyile leswaku ku endla ku rhula ni vamakwerhu ni ku tshama u tshembekile eka Yehovha hi swona swa nkoka swinene?
6. Ku nga endleka yini loko hi hanya hi xidyoho?
6 Loko munhu a hanya hi xidyoho ni ku xi tumbeta, swi ta n’wi tikela ku amukela ndzayo leyi humaka eka Xikwembu. Swi ta ya swi n’wi olovela ku dyoha. Makwerhu un’wana u vule leswaku hi ku famba ka nkarhi a a nga ha kingindziwi hi ripfalo hikwalaho ka mahanyelo yakwe. (Eklesiasta 8:11) Makwerhu loyi a ri ni mukhuva wo hlalela swifaniso swa timhaka ta masangu, hi ku famba ka nkarhi u te, “Ndzi sungule ku va ni moya wo xopaxopa vakulu.” Mukhuva wakwe wu onhe vuxaka bya yena na Yehovha. Loko van’wana va kuma leswi a ri eku swi endleni, u kume mpfuno wa vakulu. I ntiyiso leswaku hinkwerhu ka hina a hi hetisekangi. Kambe loko hi sungula ku xopaxopa lava hi nyikaka ndzayo kumbe loko hi tiyimelela loko hi endla swilo swo biha ku ri ni ku kombela Xikwembu leswaku xi hi rivalela ni ku hi pfuna, timbilu ta hina ti ta nonon’hwa.
Vaisrayele lava nga yingisangiki va fele emananga hikwalaho ka ku nonon’hwa ka timbilu ta vona ni ku kala ripfumelo
7, 8. (a) Vaisrayele va khale va byi kombise njhani vuyelo byo va ni mbilu yo nonon’hwa hikwalaho ko pfumala ripfumelo? (b) Hi dyondza yini?
7 Loko Yehovha a ntshunxa Vaisrayele aEgipta, va n’wi vonile loko a endla masingita yo tala. Hambiswiritano, loko va ri ekusuhi ni ku nghena eTikweni leri Tshembisiweke, va ve ni timbilu to nonon’hwa. Ha yini? A va nga ri na ripfumelo eka Xikwembu. Ematshan’weni yo tshemba Yehovha, va sungule ku chava ni ku gungulela Muxe. A va lava ni ku tlhelela aEgipta, laha a va ri mahlonga! Sweswo swi n’wi twise ku vava swinene Yehovha kutani a ku: “Xana vanhu lava va ta ndzi khoma hi ndlela leyi nga riki na xichavo ku fikela rini?” (Tinhlayo 14:1-4, 11; Pisalema 78:40, 41) Vaisrayele volavo va fele emananga hikwalaho ka ku nonon’hwa ka timbilu ta vona ni ku pfumala ripfumelo.
8 Misava leyintshwa yi le kusuhi swinene ni ku fika naswona ripfumelo ra hina ri le ku ringiweni. Kutani hi fanele hi kambisisa ripfumelo ra hina. Hi nga tiyiseka njhani leswaku hi ni ripfumelo leri tiyeke? Hi nga kambisisa marito ya Yesu eka Matewu 6:33. Tivutise: ‘Xana tipakani ni swiboho swa mina swi kombisa leswaku ndza ma tshemba hakunene marito ya Yesu? Xana ndza xwa eminhlanganweni kumbe ensin’wini leswaku ndzi endla mali yo tala? Ndzi ta endla yini loko ntirho wa mina wu lava leswaku ndzi heta nkarhi wo tala ni matimba ya mina ndzi ri karhi ndzi tirha? Xana ndzi ta pfumelela misava leyi yi ndzi vumba kumbexana hambi ku ri ku ndzi tshikisa ku tirhela Yehovha?’
9. Ha yini hi fanele hi ‘tshamela ku tikambela’ loko ha ha ri eripfumelweni naswona hi nga swi endlisa ku yini sweswo?
9 Loko hi nga endli leswi Bibele yi swi vulaka hi vanghana vo biha, hi vanhu lava susiweke evandlheni kumbe hi vuhungasi, timbilu ta hina ti nga nonon’hwa. U fanele u endla yini loko leswi swi sungula ku humelela eka wena? U fanele u kambisisa ripfumelo ra wena hi ku hatlisa! Bibele yi ri: “Tshamani mi ri karhi mi tikambela ku vona loko mi ri eripfumelweni, tshamani mi tikombisa leswi n’wina mi nga swona.” (2 Vakorinto 13:5) U nga tixisi naswona tirhisa Rito ra Xikwembu nkarhi ni nkarhi ku lulamisa ndlela leyi u anakanyaka ha yona.
TSHAMA U RI VUMBA BYO OLOVA
10. I yini lexi nga ta hi pfuna leswaku hi va vumba byo olova emavokweni ya Yehovha?
10 Leswaku xi hi pfuna hi tshama hi ri vumba byo olova, Xikwembu xi hi nyike Rito ra xona, minhlangano ya Vukreste ni nsimu. Loko hi hlaya Bibele ni ku anakanyisisa ha yona siku ni siku, sweswo swi ta hi pfuna leswaku hi va vumba byo olova emavokweni ya Yehovha ni ku n’wi pfumelela leswaku a hi vumba. Yehovha u lerise tihosi ta le Israyele leswaku ti tsala Nawu wa Xikwembu ni ku wu hlaya siku ni siku. (Deteronoma 17:18, 19) Vaapostola a va swi tiva leswaku ku hlaya ni ku anakanyisisa hi Matsalwa a swi ta va pfuna ngopfu loko va chumayela. Va tirhise Matsalwa yo karhi ya Xiheveru minkarhi yo tala eMatsalweni ya vona naswona loko va chumayela vanhu, va va khutaze ku tirhisa Matsalwa. (Mintirho 17:11) Hilaha ku fanaka, na hina ha swi vona leswaku i swa nkoka ku hlaya Rito ra Xikwembu siku ni siku ni ku anakanyisisa ha rona. (1 Timotiya 4:15) Ku endla leswi swa hi pfuna leswaku hi titsongahata naswona Yehovha u ta kota ku hi vumba.
11, 12. Yehovha a nga ri tirhisa njhani vandlha leswaku a hi vumba hi ku ya hi swilaveko swa hina? Vula xikombiso.
11 Yehovha wa swi tiva leswi ha un’we wa hina a swi lavaka naswona u tirhisa vandlha leswaku a hi vumba. Jim, loyi a boxiweke eku sunguleni, u sungule ku cinca langutelo rakwe loko nkulu un’wana a kombise leswaku wa khathala hi yena. Jim u ri: “A nga ringetanga ku ndzi sola kumbe ku ndzi xopaxopa. Ku ri na sweswo, u ve ni langutelo lerinene naswona a a swi lava hi mbilu hinkwayo ku ndzi pfuna.” Endzhaku ka kwalomu ka tin’hweti tinharhu, nkulu yoloye u rhambe Jim eminhlanganweni. Jim u vula leswaku vandlha ri n’wi amukele hi musa naswona rirhandzu leri ri n’wi kombeke rona ri n’wi pfune leswaku a cinca langutelo rakwe. U sungule ku vona leswaku ndlela leyi a titwaka ha yona a ku nga ri ya nkoka swinene. Vakulu va le vandlheni leri Jim a hlanganyela eka rona swin’we ni nsati wakwe va n’wi khutazile naswona hakatsongotsongo u tlhele a sungula ku tirhela Yehovha. Nakambe Jim u pfuniwe hi ku hlaya xihloko lexi nge “Yehovha A Nga Fanelanga Ku Voniwa Nandzu” ni lexi nge “Tirhela Yehovha Hi Ku Tshembeka,” leswi nga eka Xihondzo xo Rindza xa November 15, 1992.
12 Hi ku famba ka nkarhi, Jim u tlhele a va nkulu. Ku sukela kwalaho, u pfune vamakwerhu van’wana lava nga ni swiphiqo swo fana ni swa yena leswaku va swi lulamisa ni ku tiyisa ripfumelo ra vona. U vula leswaku a anakanya leswaku a a ri ni vuxaka lebyikulu na Yehovha kambe entiyisweni a swi nga ri tano! Wa tisola hileswi a pfumeleleke ku tikukumuxa ku endla leswaku a languta swihoxo swa van’wana ku ri ni ku dzika eka swilo swa nkoka swinene.—1 Vakorinto 10:12.
Loko hi tekelela Kreste, vanhu va ta kokiwa hi rungula ra hina naswona va nga ha cinca ndlela leyi va hi tekaka ha yona
13. Nsimu yi nga hi pfuna leswaku hi hlakulela timfanelo tihi naswona hi ta vuyeriwa njhani?
13 Nsimu yi nga hi vumba ni ku hi pfuna leswaku hi va vanhu lavanene. Njhani? Loko hi chumayela mahungu lamanene, hi fanele hi kombisa timfanelo to tanihi ku titsongahata ni timfanelo to hambanahambana ta mihandzu ya moya wa Xikwembu. (Vagalatiya 5:22, 23) Ehleketa hi timfanelo letinene leti nsimu yi ku pfuneke leswaku u va na tona. Loko hi tekelela Kreste, vanhu va ta kokiwa hi rungula ra hina naswona va nga ha cinca ndlela leyi va hi tekaka ha yona. Hi xikombiso, Timbhoni timbirhi ta le Australia ti ringete ku chumayela wansati un’wana ekaya kakwe, kambe u ti hlundzukele swinene naswona a nga tikhomanga kahle. Hambiswiritano, Timbhoni leti ti n’wi yingisele hi vukheta. Endzhaku, wansati loyi u tisorile hikwalaho ka ndlela leyi a tikhomeke ha yona kutani a tsalela rhavi papila. U kombele ku rivaleriwa hikwalaho ka matikhomelo yakwe. U te, “Ndzi tiendle xiphukuphuku hi ku va ndzi khome vanhu lava chumayelaka Rito ra Xikwembu ku biha.” Eka ntokoto lowu ha wu vona nkoka wo va ni moya wo rhula loko hi chumayela. Nsimu yi pfuna van’wana kambe yi tlhela yi hi pfuna ku antswisa vumunhu bya hina.
TIRHISANA NI XIKWEMBU LOKO U LETELA VANA VA WENA
14. I yini leswi vatswari va faneleke va swi endla loko va lava ku letela vana va vona hi ndlela leyi humelelaka?
14 Vana vo tala va titsongahata naswona va swi lava swinene ku dyondza. (Matewu 18:1-4) Kutani vatswari va ta va va endla hi vutlhari loko va pfuna vana va vona leswaku va dyondza ntiyiso ni ku wu rhandza loko va ha ri vatsongo. (2 Timotiya 3:14, 15) Leswaku va endla tano, vatswari va fanele va rhandza ntiyiso ni ku tirhisa leswi Bibele yi swi vulaka evuton’wini bya vona. Loko vatswari va endla tano, swi ta olovela vana va vona ku rhandza ntiyiso. Nakambe, vana va ta swi twisisa leswaku ndzayo leyi vatswari va vona va va nyikaka yona yi kombisa leswaku va va rhandza ku katsa na Yehovha.
15, 16. Vatswari va fanele va swi kombisa njhani leswaku va tshemba Xikwembu loko n’wana wa vona a susiwile?
15 Hambiloko vatswari va dyondzisa vana va vona ntiyiso, vana van’wana va tshika ku tirhela Yehovha kumbe va susiwa. Loko sweswo swi endleka, ndyangu wa xaniseka swinene. Makwerhu un’wana wa xisati wa le Afrika Dzonga u te: “Loko buti wa mina a susiwa, a swi fana ni loko a file. A swi hlomula mbilu!” Kambe makwerhu loyi ni vatswari vakwe va endle yini? Va yingise swiletelo leswi nga le Bibeleni. (Hlaya 1 Vakorinto 5:11, 13.) Vatswari vakwe a va swi tiva leswaku ku yingisa ndzayo ya Xikwembu swi ta va pfuna hinkwavo ka vona. Va swi twisisile leswaku ku susa munhu evandlheni i ndzayo ya rirhandzu leyi humaka eka Yehovha. Kutani a va vulavula na yena ntsena loko swi boha leswaku va lulamisa timhaka ta ndyangu.
16 N’wana wa vona la susiweke u titwe njhani? Endzhaku u te, “A ndzi swi tiva leswaku ndyangu wa ka hina a wu nga ndzi vengi, kambe a wu yingisa Yehovha ni nhlengeletano yakwe.” U tlhele a ku, “Loko u boheka ku kombela Yehovha leswaku a ku pfuna ni ku ku rivalela, u sungula ku xiya ndlela leyi u lavaka mpfuno wakwe ha yona.” Anakanya ntsako lowu ndyangu lowu wu veke na wona loko jaha leri ri tlhelela eka Yehovha! Hi ta tsaka naswona swi ta hi fambela kahle loko hi yingisa Xikwembu minkarhi hinkwayo.—Swivuriso 3:5, 6; 28:26.
Loko hi titsongahata ni ku yingisa Yehovha minkarhi hinkwayo, hi ta va va risima eka yena
17. Ha yini hi fanele hi titsongahata eka Yehovha vutomi bya hina hinkwabyo naswona ku endla tano swi nga hi vuyerisa njhani?
17 Muprofeta Esaya u profete leswaku Vayuda lava a va ri eBabilona a va ta hundzuka kutani va ku: “Wena Yehovha, u Tata wa hina. Hina hi vumba, wena u Muvumbi; hina hinkwerhu hi endliwe hi mavoko ya wena.” Nakambe a va ta kombela Yehovha va ku: “U nga tsundzuki xihoxo xa hina hi masiku. [Hi] kombela u languta sweswi: hinkwerhu ka hina hi vanhu va wena.” (Esaya 64:8, 9) Loko hi titsongahata ni ku yingisa Yehovha minkarhi hinkwayo, hi va va risima eka yena ku fana na Daniyele. Yehovha u ta ya emahlweni a hi vumba hi ku tirhisa Rito, moya ni nhlengeletano yakwe leswaku enkarhini lowu taka hi ta va “vana va Xikwembu” lava hetisekeke.—Varhoma 8:21.


text:
Xivutiso 3: Ha Yini Xikwembu Xi Pfumelela Leswaku Ndzi Xaniseka?
TATA wa Ian a a ri xindzendzele. Hambileswi Ian a kuleke a ri karhi a kuma xin’wana ni xin’wana lexi a xi lava, a a pfumala rirhandzu leri a a navela ku ri kuma eka tata wakwe. Ian u ri: “A ndzi nga ri na xinakulobye na yena ngopfu-ngopfu hileswi a a ri xindzendzele ni ndlela leyi a a n’wi khoma ha yona Manana.” Loko Ian a ri karhi a kula, u sungule ku tivutisa loko ku ri leswaku Xikwembu xi kona. “A ndzi tibyela leswi: ‘Loko Xikwembu xi ri kona hakunene, ha yini xi pfumelela vanhu leswaku va xaniseka?’”
Ha yini u vutisa?
Hambiloko vutomi bya wena byi nga ri na xiphiqo, u nga ha karhateka loko u vona vanhu lava nga riki na nandzu va xaniseka. Hambiswiritano, xivutiso xa wena malunghana ni ku xaniseka xi va lexi xiyekaka ngopfu-ngopfu loko wena, ku fana na Ian, u xaniseka kumbe munhu loyi u n’wi rhandzaka a vabya kumbe a fa.
Xana van’wana va ri yini?
Vanhu van’wana va tshemba leswaku Xikwembu xi pfumelela ku xaniseka leswaku xi hi dyondzisa ku titsongahata ni ku va ni ntwela-vusiwana. Van’wana va vona onge vanhu va xaniseka hikwalaho ka swidyoho leswi va swi endleke eka vutomi lebyi va byi hanyeke enkarhini lowu nga hundza.
Xana tinhlamulo teto ti kombisa langutelo rihi?
Xikwembu a xi khathali hi hina kutani swa tika ku va hi xi rhandza. Xikwembu xi ni tihanyi.
Xana Bibele yi dyondzisa yini?
Bibele yi swi veka erivaleni leswaku Xikwembu a xi fanelanga xi soriwa hikwalaho ka ku xaniseka ka vanhu. Yi ri: “Loko a ri endzingweni, munhu a nga vuli a ku: ‘Ndzi ringiwa hi Xikwembu.’ Hikuva Xikwembu xi nga ka xi nga ringiwi hi swilo swo biha naswona xona a xi ringi munhu.” (Yakobo 1:13) Entiyisweni, mavonelo ya leswaku Xikwembu xi fanele xi soriwa hikwalaho ka ku xaniseka a ya fambisani ni ndlela leyi Bibele yi byi hlamuselaka ha yona vumunhu bya xona. Njhani?
Yin’wana ya timfanelo letikulu ta Xikwembu i rirhandzu. (1 Yohane 4:8) Leswaku yi kandziyisa yinhla yoleyo, Bibele yi vulavula hi Xikwembu tanihi lexi nga ni mintlhaveko yo fana ni ya manana la an’wisaka. Xikwembu xi vutise xi ku: “Xana wansati a nga rivala n’wana loyi a n’wi an’wisaka lerova a nga n’wi tweli vusiwana n’wana wa khwiri rakwe? Vavasati lava va nga rivala, kambe mina a ndzi nge ku rivali.” (Esaya 49:15) Xana u ehleketa leswaku manana la nga ni rirhandzu a nga vavisa n’wana wakwe hi vomu? Ku hambana ni sweswo, mutswari loyi a khathalaka u ta ringeta ku herisa ku xaniseka ka n’wana wakwe. Hilaha ku fanaka, Xikwembu a xi endli leswaku vanhu lava nga riki na nandzu va xaniseka.—Genesa 18:25.
Hambiloko Xikwembu xi khathala, vanhu lava nga riki na nandzu va xaniseka. U nga ha tivutisa, ‘Loko Xikwembu xi khathala hi hina naswona xi ri ni matimba hinkwawo, ha yini xi nga herisi leswi vangaka ku xaniseka?’
Xikwembu xi pfumelela ku xaniseka leswaku ku ya emahlweni sweswi hikwalaho ka swivangelo leswi twalaka. Xiya xivangelo xin’we ntsena: Hakanyingi vanhu hi vona va vangelaka van’wana ku xaniseka. Vanhu vo tala lava nga swifamona ni lava nga ni tihanyi a va tiyimiselanga ku cinca tindlela ta vona. Kutani leswaku Xikwembu xi susa nchumu lowukulu lowu vangaka ku xaniseka, xi ta boheka ku herisa vanhu vo tano.
Loko a hlamusela xivangelo xo va Xikwembu xi nga si va herisa vanhu vo tano lava endlaka swo biha, muapostola Petro u tsale a ku: “Yehovha a nga nonoki malunghana ni xitshembiso xa yena, hilaha vanhu van’wana va ehleketaka hakona leswaku i ku nonoka, kambe u mi lehisela mbilu hikuva a nga naveli leswaku ku lova ni un’we kambe u navela leswaku hinkwenu mi hundzuka.” (2 Petro 3:9) Ku lehisa mbilu ka Yehovha Xikwembu i xikombiso xa rirhandzu ni tintswalo takwe.
Kambe, ku nga ri khale Yehovha Xikwembu u ta teka goza. U ta ‘tlherisela nhlomulo eka vanhu lava tiselaka vanhu lava nga riki na nandzu nhlomulo.’ Vanhu lava vangaka maxangu va ta “kuma nxupulo wa vuavanyisi bya ku loviseriwa makumu.”—2 Vatesalonika 1:6-9.
Ian loyi a tshahiweke eku sunguleni, u kume tinhlamulo leti enerisaka eka swivutiso swakwe malunghana ni ku xaniseka. Leswi a swi dyondzeke swi cince ndlela leyi a a byi languta ha yona vutomi. Hlaya rungula rakwe exihlokweni lexi nge “Bibele Yi Hundzula Vutomi Bya Vanhu”.


text:
Event
Mandela Month Activations
#LiveHisLegacy
Event Schedule
18 Jul - 20 Jul 2017 10:00 AM - 06:00 PM past event
Giyane Section E
Giyani, Giyani, Limpopo, South Africa.
Munghana Lonene FM hiku tirhisana na va Don’t Blame God International Ministries, National Heritage Council na Department of Correctional Services yi ta va yi tlangela nhweti ya Mandela hi ndlela leyi landzelaka:
- Ti 18 July hi tava hi nyikela yindlu yintshwa- ntshwa ximfumu eka ndyangu waka Baloyi e Giyani Section E.
- Ti 19 July hi tava hi ri karhi hi pfuneta hiku phalala yinwani ya ti NGOs hi swilaveko swo hambana hambana kona kwale Mpumalanga
- Ti 20 July hi kongoma e Timbavati e Acornhoek e xikolweni xa le hansi xa Mgidi, laha hi nga tava hi ri karhi hi nyikela hi ti food parcels eka miti leyi sweleke ya ti ward leti landzelaku 15, 16, 17, 18, 19 na 20.
- Ku suka eMpumalanga hi tlhelela eLimpopo eka Bodwe ekusuhi nale ka Bungeni hi ti 27 July laha na kona hinga ta phalalala NGO ya kwale hi swilaveko swo hambana-hambana.
- Kasi hi ti 28 July Munghana Lonene fm yi ta va yi pfala migingiriko hinkwayo ya nhweti ya Mandela hi ku nyikela yindlu yinwani eka ndyangu waka Khundhula eka Phaphazela.
Mintirho leyi hinkwayo yi ta sungula hi awara ya khume ni mixo… Ku katekile voko leri nyikaka ku tlula leri amukelaka.
Munghana Lonene FM #MakombaNdlela
ADVERTISEMENT


text:
TLUKA RA SWITOLOVETO
Lawula Ndlela Leyi U Titwaka Ha Yona
Xitoloveto lexi nga ta ku pfuna leswaku u lawula ndlela leyi u titwaka ha yona loko u langutana ni swiphiqo.
Swin'wana Eka Xiyenge Lexi
Ndlela Yo Langutana Ni Gome
U nga pfuniwa hi yini leswaku u titwa u antswa loko u tshikilelekile?
Ku Veka Tifotho Eka Internet Ni Ndhuma Ya Wena
Dyondza ku va ni vuxiyaxiya u nga se swi rhumela.
Ku Dyondza Ku Amukela Leswaku A Wu Nge Swi Koti Ku Endla Swilo Hi Ndlela Leyi Hetisekeke
Tluka ra xitoloveto leri nga ta ku pfuna leswaku u ringanisela eka leswi u swi languteleke eka wena n’wini ni le ka van’wana.
MATLUKA YA XITOLOVETO


text:
Abstract:
Vhavenga vhanzhi vha mbeu ya tshifumakadzini vha vhonala vha tshi gifara nga ngila i fanaho kana nga ngila nthihi yo khetheaho, zwi no sumba u nga vha khou aluswa nga ngila i fanaho. A zwi na vhutanzi uri maitele ayo othe vha tou funzwa kana zwi bva mbeboni kana kha mvelele yavho naa.
Tho isiso iyi i go togisisa uri ndi ngani vha tshi ita zwithu zwa u fana. l<ana vha zwi wana nga u humbulela kana nga ngila ya kutshilele.
Ndima ya u thoma ndi ine ya go vha i tshi khou sumbedza siangane ya thogisiso,
!ikumedzwa !a thaidzo, ndivho ya thogisiso, ndavhalelo ya thogisiso, ndeme ya thogisiso, mbudziso dzi fhindulwaho nga thogisiso iyi, ngona dzo shumiswaho hu tshi itwa thogisiso iyi. Musi riwana wa musidzana a tshi aluwa mutani wa Muvenga, vhabebi vha mu Qetshedza mipopi i itwaho nga mikope yo kuvhuliwaho thoro kana mavhele khayo. Vhathu vha tshifumakadzini vha ambadza hei mipopi zwiambaro. Mita i gikonaho
i rengela vhana vhayo vha vhasidzana mipopi hu u itela uri vha tambe ngayo. U tamba honoho hu angaredza u bika vhuswa hu tshi shumiswa magi na mavu kana matope. Musi matope ala o no dzia vhana vha a vhidza uri ndi vhuswa.Vha leona u vhonala vha tshi khou kapudza mipopi ya mikope vhuswa ho itwaho nga mavu kana matope. Mitambo hei i thusedza vhana vha tshifumakadzini mishumo ya matshelo kha vhutshilo havho musi vho no malwa vha tshi vho go vha vhabebi vha na mita yavho.
Ndi nga nthani ha siangane hei 1hogisiso iyi i tshi toga u sengulusa kualusele kwa vhana vha mbeu ya tshisadzini u ya nga mvelele ya Tshivenga u bva vhutukuni havho u
v
swikela vhuhulwaneni. Kha phendelo mutogisisi u go nweledza zwothe zwe a amba kha ndima iyi.
Ndima ya vhuvhili ndi ine vhaliwe vhaliwali vha go talusa maipfi o faraho !hogisiso iyi sa haya: kutshilele, phatho ya kutshilele, mbeu, mbeu ya tshifumakadzini na mme.
Ndima ya vhuraru ndi ine ya vha i tshi khou amba nga kudzudzanyelwe kwa !hogisiso na ngila dzo shumiswaho hune ha go ambiwa nga ngila ya khwalithethivi, ngila ya khwanthithethivi, tshigwada tsha !hogisiso, u wana sambula, tshikalo tsha sambula, ngila ya u !ogulusa. Mbudziso dzo dzudzanywaho uri vhathu vha mbeu ya tshifumakadzini vha re na vhana vha vhasidzana vha go humbelwa u dzi fhindula.
Ndima ya vhuQa mutogisisi u go togisisa uri ndi zwifhio zwi vha itisaho uri vha ite zwithu zwi fanaho kana vh.a tshile kutshilele kuthihi u bva vhe vha.tuku u swika vha tshi vha vhahulwane.Henefha hu go sumbedzwa mishumo ine liwana wa musidzana u tea u gudiswa a tshi lavhelelwa u i kana hu si na thidza. Kha yeneyi ndima hu go sumbedzwa u laiwa na u kaidziwa ha musidzana musi o no vha muhulwane uri u tea u tshila nga
ngilage.
Ndima ya vhutanu mu!ogisisi u go sengulusa mishumo ya mazhendedzi a shumaho kha kualusele kwa liwana wa musidzana wa Muvenga mutani, zwikoloni zwa ngomani, zwik{)loni zwa musalauno, kerekeni na mishumo i itwaho nga zwiimiswa zwa nyangadzamafhungo dzi ngaho radio, thelevishini, na gurannga.
Ndima ya vhurathi ndi ine ya go sumbedza mawanwa a mbudzisavhathu na phindulo dzi bvaho l<ha zwo waniwaho kha vhafumal<adzi vhe vha fhindula.
vi
Ndima ya vhusumbs ndi mvalatswinga ya zwoths zws zwa vha zwi tshi khou ambiwa kana u toguluswa nga hazwo. Mutogisisi u go !)Sa nyangarsdzo ya zwo wanwaho musi hu tshi itwa iyi !hogisisb, a konou QSa thsmsndslo dzins dza nga thusa uri Jushaka Ju
vhons uri Ju nga itan.i uri liwana wa musidzana ano mad-uvha a nga thuswa hani zwins
zwa go vhusdza sns muQs na Jushaka nga u angarsdza.


text:
Sierra Leone Na Guinea
KWALOMU ka malembe ya 500 lama hundzeke, ekusuhi ni laha Nambu wa le Sierra Leone wu sungulaka kona, ku mile ximudyana xa khotoni. Ku ringana malembe ya 300 ximudyana xexo xi ri karhi xi kula ni ku tlhela xi leha loko hi hala tlhelo vanhu lava nga ni gome va ri karhi va hundza ekusuhi na xona. Van’wamabindzu lava nga ni tihanyi va teke vavanuna, vavasati ni vana va kwalomu ka 150 000 va ya va xavisa leswaku va va mahlonga ematikweni mambe.
Hi March 11, 1792, vanhu va madzana lava ntshunxiweke lava a va ri mahlonga ya le Amerika va hlengeletane ehansi ka Murhi wa Khotoni leswaku va tlangela ku vuya ka vona eAfrika. Siku rero va kume ndhawu leyi va tsakiseke—ku nga Freetown. Mahlonga lama ntshunxiweke ma hambete ma fika kukondza ndhawu yoleyo yi va ni vanhu va tinxaka to hambana-hambana to tlula 100 ta Vantima. Vaaka-tiko lava lavantshwa va sungule ku teka Murhi wolowo wa Khotoni tanihi mfungho wa ntshunxeko ni ntshembo.
Eka malembe lama lavaka ku endla 100, Timbhoni ta Yehovha ta le Sierra Leone a ti ri karhi ti chavelela vaakelani va tona leswaku va ta kuma ntshunxeko wo tlula lowu va tshameke va wu kuma, ku nga “ntshunxeko lowu vangamaka wa vana va Xikwembu.” (Rhom. 8:21) Ntshunxeko lowu a wu ta endla leswaku va ntshunxeka eka xidyoho ni rifu loko Mfumo wa Xikwembu hi ku tirhisa Mesiya wu tisa ku rhula ni Paradeyisi emisaveni.—Esa. 9:6, 7; 11:6-9.
Se ku hundze malembe yo tlula 50, rhavi ra Timbhoni ta Yehovha ra le Sierra Leone ri ri karhi ri langutela ntirho wo chumayela wa le Guinea. Tiko leri, leri akelaneke na rona ri ve ni swiphiqo swa tipolitiki, swa nawu ni swa ikhonomi leyi tsekatsekaka, leswi susumeteleke vaaki va rona vo tala leswaku va amukela rungula leri humaka eBibeleni.
Timbhoni ta Yehovha ta le Sierra Leone na Guinea ti chumayele mahungu lamanene ku nga khathariseki swihinga swa ntsandza-vahlayi leswi a ti langutana na swona. Swihinga leswi a swi katsa vuvabyi, vusweti, ku nga koti ku hlaya ni ku tsala, mindhavuko, ku avana ka tinxaka ni madzolonga. Rungula leri landzelaka ri tiyisekisa ripfumelo leri tiyeke ni ku tinyiketela ka malandza lawa yo tshembaka ya Yehovha. Ha tshemba leswaku rungula ra wona ri ta ku tsakisa ni ku tlhela ri tiyisa ripfumelo ra wena eka “Xikwembu lexi nyikaka ntshembo.”—Rhom. 15:13.
EKA XIYENGE LEXI
Nkatsakanyo Wa Tiko Ra Sierra Leone Na Guinea
Dyondza leswi engetelekeke hi matiko lawa, vanhu va kona, vukhongeri ni ririmi ra vona.
1915 Ku Ya Fika Hi 1947 Eminkarhini Ya Khale (Xiyenge 1)
Hi 1915, nandza wa Yehovha wo sungula la khuvuriweke u fike eFreetown. Vo tala a va yi tsakela Bibele.
1915 Ku Ya Fika Hi 1947 Eminkarhini Ya Khale (Xiyenge 2)
Vafundhisi va endle rhengu ro miyeta vanhu va Xikwembu, kambe Yehovha u ‘tlherisele vubihi bya vona ehenhla ka vona.’
1915 Ku Ya Fika Hi 1947 Eminkarhini Ya Khale (Xiyenge 3)
Vandlha ra le Freetown ri ve leri ‘khomekeke ngopfu hi rito.’
“U Ta Fa Ni Lembe Ri Nga Si Hela”
Kambirhi hi vhiki Zachaeus Martyn a a famba tikhilomitara ta nhungu a gonya ntshava a ya eminhlanganweni ya Vukreste. I yini lexi n’wi khorwiseke leswaku u kume ntiyiso wa Bibele?
A Va N’wi Vitana “Bible” Brown
William R. Brown u chumayele eSwihlaleni swo tala swa le Kharibiya ni le Vupela-dyambu bya Afrika. Vona xivangelo lexi n’wi endleke a teka ku chumayela tanihi rin’wana ra malunghelo lamakulu ku tlula hinkwawo leri munhu a nga vaka na rona.
1945 Ku Ya Fika Hi 1990 ‘Va Tisa Vo Tala Eku Lulameni’
—Dan. 12:3. (Xiyenge 1)
Ntirho wo chumayela a wu ta ndlandlamuxiwa swinene. Ku rhumeriwe varhumiwa leswaku va ya ndlandlamuxa ntirho wo chumayela.
A Va Lava Ku Yi Vona
Hi 1956, ku tlangiwe filimi ya The New World Society in Action eFreetown, le Sierra Leone. Xana vanhu a va ta ta leswaku va ta yi vona?
1945 Ku Ya Fika Hi 1990 ‘Va Tisa Vo Tala Eku Lulameni’
—Dan. 12:3. (Xiyenge 2)
Timbhoni ta Yehovha ti tiveka ngopfu etikweni hinkwaro ra Sierra Leone ni le Guinea tanihi vanhu lava xiximaka vukati.
1945 Ku Ya Fika Hi 1990 ‘Va Tisa Vo Tala Eku Lulameni’
—Dan. 12:3. (Xiyenge 3)
Ha yini van’watipolitiki lava nga swirho swa Poro va kucetele swirho swa palamendhe leswaku swi yirisa ntirho wa Timbhoni ta Yehovha?
Vanhu Lava Hanyaka Hi Vungoma
Hi wihi nkucetelo lowu tolovelekeke wa vanhu lava hanyaka hi vungoma eka vavanuna ni vavasati va le Vupela-dyambu bya Afrika
1945 Ku Ya Fika Hi 1990 ‘Va Tisa Vo Tala Eku Lulameni’
—Dan. 12:3. (Xiyenge 4)
Mavandlha a ma fambisa titlilasi to dyondzisa ku hlaya ni ku tsala leswaku ma pfuna vamakwerhu leswaku va va ni vuxaka na Yehovha. Loko vanhu vo tala va dyondze ku hlaya ni ku tsala, xilaveko xa vuhundzuluxeri xi ye xi engeteleka.
A Va Tirhisa Beji Tanihi “Pasi Ro Endza”
Xana vapfhumba va swi kotise ku yini ku hundza endzilakaneni va ya eGuinea entsombanweni?
Yehovha U Ndzi Pfunile
Jay Campbell, loyi a nga ni vuvabyi byo khwanyana swirho, a a lava ku ya eminhlanganweni ya vandlha yo dyondzisa Bibele. U vula leswaku a ta tirhisa tinhonga takwe ku ya kona. Xana u swi kotile?
1991 Ku Ya Fika Hi 2001 ‘Khele Ra Ku Xaniseka’
—Esa. 48:10. (Xiyenge 1)
Ku nga khathariseki nyimpi, Timbhoni ta Yehovha swin’we ni van’wana va pfuniwile hi tlhelo ra nyama ni ra moya. I yini lexi va pfuneke leswaku va va ni xivindzi?
1991 Ku Ya Fika Hi 2001 ‘Khele Ra Ku Xaniseka’
—Esa. 48:10 (Xiyenge 2)
Hi nkarhi wa mpfilumpfilu, Timbhoni ta Yehovha ‘ti hambete ti nga rhuteli ku dyondzisa ni ku vula mahungu lamanene.’
Phayona Leri A Ri Ri Socha Loko Ra Ha Ri Xifanyetana
Muxandzuki u tsundzuka ndlela ya rirhandzu leyi a amukeriweke ha yona eminhlanganweni ya Timbhoni ta Yehovha. I yini lexi endleke leswaku a cinca mahanyelo yakwe?
Hi Balekele Masocha Yo Xandzuka
Ha yini Timbhoni to hlayanyana ti ponisiwile loko ku tlhekeka nyimpi hi 1991 ePendembu?
Muwatchtower
Hi nkarhi wa nyimpi ya xin’wana-manana Mbhoni yin’wana ya Yehovha a yi fambisa poso. Xana yi swi kotise ku yini ku rhwala mapapila ku suka eFreetown yi ma yisa eConakry le Guinea?
Nchumu Lowu Antswaka Ku Tlula Tidayimani
Tamba Josiah a a tirha eka timayini ta dayimani loko a nga si va Mbhoni ya Yehovha. Ha yini a vona onge u kume nchumu wo antswa ku tlula tidayimani?
2002 Ku Fikela Hi 2013 Nhluvuko Lowu Veke Kona Sweswinyana (Xiyenge 1)
Endzhaku ka nyimpi ya xin’wana-manana, ku simekiwe mavandlha, ku akiwe Tiholo ta Mfumo naswona maphayona yo hlawuleka ma averiwe ku ya tirha laha ku nga ni Timbhoni titsongo.
2002 Ku Fikela Hi 2013 Nhluvuko Lowu Veke Kona Sweswinyana (Xiyenge 2)
Namuntlha, Timbhoni ta Yehovha ematikweni lawa mambirhi ta tiyiseka leswaku vanhu vo tala va ta ma tsakela mahungu lamanene ya Mfumo.
A Ndzi Tiyimisele Ku Tirhela Yehovha
Philip Tengbeh ni nsati wakwe va balekile loko masocha yo xandzuka ma hlasela doroba ra ka vona eKoindu. Va pfunetile eku akiweni ka Tiholo ta ntlhanu ta Mfumo loko va ha tshama etikampeni ta vahlapfa.
Ndzi Sungule Ku Tolovela Tiko Ra Sierra Leone
Cindy McIntire u ve murhumiwa ku sukela hi 1992 eAfrika. U hlamusela xivangelo lexi endleke leswaku a tiphina hi ku chumayela eSierra Leone.


text:
Xana Vakreste Va Fanele Va Hlayisa Savata?
Nhlamulo ya Bibele
Vakreste a va fanelanga va hlayisa savata. Vakreste va le hansi ka “nawu wa Kreste,” lowu nga katsiki ku hlayisa Savata. (Vagalatiya 6:2; Vakolosa 2:16, 17) Hi nga tiyiseka njhani hi sweswo? Xo sungula, a hi kambisiseni masungulo ya Savata.
Savata i yini?
Rito leri nge “savata” ri huma eka rito ra Xiheveru leri vulaka “ku wisa.” Ri humelela ro sungula eBibeleni eka milawu leyi nyikiweke tiko ra Israyele wa khale. (Eksoda 16:23) Hi xikombiso, nawu wa vumune eka Milawu ya Khume wu ri: “Tsundzuka siku ra savata leswaku u ri hlawulekisa, u ta endla ntirho naswona u fanele ku tirha ntirho wa wena hinkwawo hi masiku ya tsevu. Kambe siku ra vunkombo i savata ya Yehovha Xikwembu xa wena. U nga tshuki u endla ntirho wihi ni wihi.” (Eksoda 20:8-10) Siku ra Savata a ri sungula hi Ravuntlhanu loko dyambu ri pela ri hela hi Mugqivela loko dyambu ri pela. Hi nkarhi wolowo, Vaisrayele a va nga fanelanga va teka riendzo, va lumeka ndzilo, va rhotela tihunyi kumbe ku rhwala ndzhwalo. (Eksoda 16:29; 35:3; Tinhlayo 15:32-36; Yeremiya 17:21) Ku tlula swileriso swa Savata a ku ri nandzu lowukulu.—Eksoda 31:15.
Masiku man’wana eka khalendara ya Xiyuda, lama katsaka ni lembe ra vunkombo ni ra vu-50, a ku ri savata. Hi malembe ya Savata, emasin’wini a ku nga fanelanga ku byariwa mbewu naswona Vaisrayele a va nga fanelanga va sindzisiwa ku hakela swikweleti.—Levhitika 16:29-31; 23:6, 7, 32; 25:4, 11-14; Deteronoma 15:1-3.
Ha yini nawu wa Savata wu nga tirhi eka Vakreste?
Nawu wa Savata a wu tirha ntsena eka vanhu lava a va ri ehansi ka Nawu wa Muxe. (Deteronoma 5:2, 3; Ezekiyele 20:10-12) Xikwembu a xa ha lerisanga vanhu van’wana leswaku va hlayisa savata. Ku engetela kwalaho, hambi ku ri Vayuda va “ntshunxiwile eNawini” wa Muxe, ku katsa ni Milawu ya Khume, hi xitlhavelo xa Yesu Kreste. (Varhoma 7:6, 7; 10:4; Vagalatiya 3:24, 25; Vaefesa 2:15) Ematshan’weni yo namarhela Nawu wa Muxe, Vakreste va hanya hi nawu lowu tlakukeke wa rirhandzu.—Varhoma 13:9, 10; Vaheveru 8:13.
Matwisiselo lama hoxeke hi Savata
Mavunwa: Xikwembu xi simeke Savata loko xi wisa hi siku ra vunkombo.
Ntiyiso: Bibele yi ri: “Hikokwalaho, Xikwembu xi katekisa siku leri ra vu-7, xi ri endla leri hlawulekeke, hikuva hi siku leri xi wisile entirhweni wa xona hinkwawo lowu xi wu endleke loko xi tumbuluxa swilo.” (Genesa 2:3, Bibele Mahungu Lamanene) Ndzimana leyi a hi nawu lowu vekeriweke vanhu kambe hi leswi Xikwembu xi swi endleke hi siku ra vunkombo. A ku kona laha Bibele yi vulavulaka hi munhu loyi a a hlayisa Savata emahlweni ka minkarhi ya Muxe.
Mavunwa: Loko Vaisrayele va nga si nyikiwa Nawu wa Muxe a va ri ehansi ka nawu wa Savata.
Ntiyiso: Muxe u byele Vaisrayele a ku: “Yehovha Xikwembu xa hina u endle ntwanano na hina eHorebe,” ndhawu leyi nga eNtshaveni ya Sinayi. Ntwanano lowu a wu katsa ni nawu wa Savata. (Deteronoma 5:2, 12) Leswi swi komba leswaku a ku ri ro sungula Vaisrayele va twa hi Savata. Loko Vaisrayele a va ri ehansi ka nawu wa Savata loko va ha ri aEgipta, ha yini Yehovha a vule leswaku Savata yi ta va tsundzuxa ku ntshunxiwa ka vona aEgipta? (Deteronoma 5:15) Ha yini a va fanele va byeriwa leswaku va nga rholeli manna hi siku ra vunkombo? (Eksoda 16:25-30) Ha yini a va nga swi tivi leswi a va fanele va swi endla hi munhu wo sungula ku tshova nawu wa Savata?—Tinhlayo 15:32-36.
Mavunwa: Savata i ntwanano lowu nga heriki naswona swa ha boha leswaku yi hlayisiwa.
Ntiyiso: Vuhundzuluxeri byin’wana bya Tibibele byi kombetela eka Savata tanihi ‘ntwanano wa hilaha ku nga heriki.’ (Eksoda 31:16, Bibele Mahungu Lamanene) Hambiswiritano, rito ra Xiheveru leri hundzuluxiweke ri va “hilaha ku nga heriki” ri nga ha vula ku “fikela enkarhini lowu taka,” ku nga ri hilaha ku nga riki na makumu. Hi xikombiso, Bibele yi tirhisa rito leri fanaka loko yi vulavula hi ntirho wa vuprista bya Vaisrayele, lowu Xikwembu xi nga wu herisa emalembeni ya 2 000 lama hundzeke.—Eksoda 40:15; Vaheveru 7:11, 12.
Mavunwa: Vakreste va fanele va hlayisa Savata, hikuva Yesu u yi hlayisile.
Ntiyiso: Yesu u hlayise Savata hileswi a a ri Muyuda naswona a boheka ku yingisa ku sukela loko a ha ri ntsongo hileswi a a ri ehansi ka Nawu wa Muxe. (Vagalatiya 4:4) Endzhaku ka loko Yesu a file, ntwanano lowu wa Nawu lowu a wu katsa ni Savata wu herisiwile.—Vakolosa 2:13, 14.
Mavunwa: Muapostola Pawulo u hlayise Savata tanihi leswi a ri Mukreste.
Ntiyiso: Pawulo u nghene emasinagogeni ya Vayuda hi Savata kambe ku nga ri hi xikongomelo xo hlanganyela na vona eku yi hlayiseni. (Mintirho 13:14; 17:1-3; 18:4) Ematshan’weni ya sweswo, hi ku ya hi ntolovelo wa nkarhi wolowo, u chumayele mahungu lamanene emasinagogeni, tanihi leswi swivulavuri swin’wana a swi rhambiwa leswaku swi ta chumayela lava teke ku ta gandzela. (Mintirho 13:15, 32) Pawulo a a chumayela “siku rin’wana ni rin’wana,” ku nga ri hi Savata ntsena.—Mintirho 17:17.
Mavunwa: Savata ya Vakreste yi hi Sonto.
Ntiyiso: Bibele a yi lerisi Vakreste leswaku va wisa ni ku gandzela hi Sonto. Eka Vakreste vo sungula, Sonto a ku ri siku ro tirha ku fana ni masiku man’wana. The International Standard Bible Encyclopedia yi ri: “Hi lembexidzana ra vumune, Sonto yi sungule ku tekiwa yi ri siku ra Savata, loko Mufumi Constantine wa Murhoma loyi a a ri muhedeni a tivise leswaku ku ni mintirho yin’wana leyi nga fanelangiki yi endliwa hi Sonto.” *
Ku vuriwa yini hi rungula leri nga ha kombisaka leswaku Sonto a ku ri siku ro hlawuleka? Bibele yi vula leswaku muapostola Pawulo u dye swakudya ni vapfumerikulorhi “hi siku ro sungula ra vhiki,” ku nga Sonto, sweswo a swi twisiseka hikuva Pawulo a ta famba hi siku leri landzelaka. (Mintirho 20:7) Hilaha ku fanaka, mavandlha man’wana ma byeriwe leswaku ma veka mali hi “siku ro sungula ra vhiki” leswaku yi ta pfuna eka ntirho wo phalala kambe lexi a ko va xiringanyeto lexi pfunaka munhu leswaku a ti hlayisela mali. Minyikelo a yi hlayisiwa ekaya, a yi nga yisiwi endhawini leyi ku khomiwaka minhlangano eka yona.—1 Vakorinto 16:1, 2.
Mavunwa: Swi hoxile ku va ni siku ro wisa ni ku gandzela vhiki ni vhiki.
Ntiyiso: Bibele yi swi siyela Mukreste un’wana ni un’wana leswaku a tiendlela xiboho emhakeni leyi.—Varhoma 14:5.
^ ndzim. 21 Nakambe hlaya New Catholic Encyclopedia, Nkandziyiso Wa Vumbirhi, Vholumo 13, tluka 608.


text:
Vumbhoni Byin’wana
Xana ku ni vumbhoni lebyi kumiweke hi vayimburi lebyi seketelaka rungula ra Bibele? Hi 2014, ku ve ni xihloko eka magazini wa Biblical Archaeology Review lexi a xi ri ni xivutiso lexi nge: “I vanhu vangani eBibeleni ya Xiheveru, lava ku nga ni vumbhoni lebyi kumiweke hi vayimburi lebyi tiyisekisaka leswaku va tshame va hanya?” Nhlamulo yi te: “Kwalomu ka 50!” Munhu un’wana loyi a nga boxiwangiki eka xihloko xexo, i Tatenayi. A a ri mani? A hi kambisise leswi Bibele yi swi vulaka hi leswi a swi endleke.
Muti wa Yerusalema wu tshame wu fumiwa hi Mfumo wa Peresiya. Muti lowu wu le ndhawini leyi Vaperesiya a va wu vitana Ntsunga-wa-Nambu, leswi vulaka vupeladyambu bya Yufrata. Endzhaku ka loko Vaperesiya va hlule Vababilona, va ntshunxe Vayuda ni ku va nyika mpfumelelo wo pfuxeta tempele ya Yehovha eYerusalema. (Ezra 1:1-4) Hambiswiritano, valala va Vayuda va lwisane ni tsima rero kutani va hehla Vayuda hi leswaku va xandzukela Mfumo wa Peresiya. (Ezra 4:4-16) Hi nkarhi wa ku fuma ka Dariyosi wo Sungula (522-486 B.C.E.), Tatenayi loyi a ri ndhuna ya Muperesiya u kambisise mhaka leyi ya ku hehliwa ka Vayuda. Bibele yi n’wi vitana “ndhuna-nkulu la nga entsungeni wa Nambu.”—Ezra 5:3-7.
Ku kumeke swiphepherhele swo tala leswi tsariweke vito ra Tatenayi. Kumbexana swi hlayisiwe hi ndyangu wo karhi hi nkarhi wolowo. Xin’wana xa swiphepherhele leswi, lexi boxaka xirho xin’wana xa ndyangu lowu, lexi fambisanaka ni munhu loyi Bibele yi vulavulaka ha yena, i xitiyisekiso xo hakela mali lexi tsariweke hi 502 B.C.E. hi nkarhi wa ku fuma ka Dariyosi loyi se a ri ni malembe ya 20 a ri karhi a fuma. Xiphepherele lexi xi boxa nandza wa “Tattannu, ndhuna ya le Ntsungeni wa Nambu,” loyi a veke mbhoni ya xitiyisekiso lexi. Tattannu i Tatenayi loyi a boxiwaka eBibeleni ebukwini ya Ezra.
Xana wanuna loyi a tirha ku endla yini? Hi 535 B.C.E., Korexe Lonkulu u hlele tindhawu leti a a ti fuma leswaku ti va swifundzha, xin’wana xa swifundzha sweswo a xi vuriwa Babilona ni Ntsunga-wa-Nambu. Hi ku famba ka nkarhi xifundzha lexi xi avanyisiwe xi va swiphemu swimbirhi, lexi xin’wana xa swona a xi vitaniwa Ntsunga-wa-Nambu. A xi katsa Coele-Syria, Fenikiya, Samariya na Yuda naswona kumbexana a xi fumiwa ku suka eDamaska. Tatenayi u lawule xifundzha lexi ku sukela hi lembe ra 520 ku ya eka 502 B.C.E.
Endzhaku ko ya eYerusalema leswaku a kumisisa ntiyiso hi swihehlo leswi Vayuda a va hehliwa ha swona swo xandzukela mfumo wa Peresiya, Tatenayi u vikele Dariyosi leswaku Vayuda va vule leswaku va kume mpfumelelo wo pfuxeta tempele ya Yehovha eka Korexe. Ndzavisiso lowu endliweke wu kombise leswaku leswi Vayuda a va swi vula a ku ri ntiyiso. (Ezra 5:6, 7, 11-13; 6:1-3) Kutani Tatenayi u byeriwe leswaku a yi tshika mhaka leyi naswona u endle tano.—Ezra 6:6, 7, 13.
“Tatenayi ndhuna-nkulu leyi a yi ri entsungeni wa Nambu” a nga endlanga swo tala enkarhini wakwe. Kambe, xiya leswaku Matsalwa ma n’wi boxa ni ku n’wi nyika xithopo lexi faneleke. Mhaka leyi yi hi nyika vumbhoni byin’wana lebyi kombisaka leswaku leswi vayimburi va swi kumaka swi seketela rungula leri pakanisaka ra le Bibeleni.


text:
LESWI BIBELE YI SWI VULAKA | KU SUSA KHWIRI
Ku Susa Khwiri
Lembe ni lembe vana lava dlayiwaka va nga si velekiwa, va tele ngopfu lerova nhlayo ya vona yi andze ku tlula ni nhlayo ya vaakatiko va le matikweni man’wana.
Xana swi bihile ku susa khwiri?
LESWI VANHU VA SWI VULAKA
Vavasati va susa makhwiri hikwalaho ka swivangelo swo hambanahambana, leswi katsaka swiphiqo swa timali, ku va ni swiphiqo ni vanhu lava va rhandzanaka na vona, ku lava ku yisa tidyondzo emahlweni kumbe ku chava ku kurisa vana va ri voxe. Kambe van’wana va teka ku susa khwiri ku ri nchumu wo biha, hikuva Xikwembu xi nyike vavasati vutihlamuleri byo veleka vana.
LESWI BIBELE YI SWI VULAKA
Xikwembu xi teka vutomi byi ri lebyi kwetsimaka, ngopfungopfu vutomi bya vanhu. (Genesa 9:6; Pisalema 36:9) Nsinya lowu wa nawu wa tirha ni le ka n’wana loyi a nga ekhwirini, ku nga ndhawu leyi hlayisekeke leyi Xikwembu xi endleke leswaku n’wana a tumbulukela eka yona. Mutsari un’wana wa Bibele u te: “U tshame u ndzi ungamerile ekhwirini ra manana.” U ye emahlweni a ku: “Mahlo ya wena ma vone ni xitumbulukwa xa mina. Swiphemu swa xona hinkwaswo swi tsariwe ebukwini ya wena, malunghana ni masiku lawa swi vumbiweke ha wona.”—Pisalema 139:13, 16.
Ndlela leyi Xikwembu xi byi tekaka ha yona vutomi bya n’wana loyi a ha riki embelekweni, yi vonaka kahle eka Nawu lowu a xi wu nyike Vaisrayele ni le ka ripfalo leri xi hi nyikeke rona. Nawu wa Xikwembu wu vule leswaku munhu loyi a vavisaka wansati loyi a tikeke kutani n’wana wakwe loyi a ha riki ekhwirini a fa, munhu yoleyo a a fanele a dlayiwa. (Eksoda 21:22, 23) Vaavanyisi a va fanele va rhanga hi ku lavisisa loko munhu a dlaye hi vomu kumbe ku nga ri hi vomu.—Tinhlayo 35:22-24, 31.
Xin’wana hileswaku vanhu va velekiwe va ri ni ripfalo. Loko wansati a yingisa ripfalo rakwe hi ku xixima vutomi bya n’wana wakwe loyi a ha riki ekhwirini, sweswo swi endla leswaku a vuyeriwa. * Loko a nga ri yingisi ripfalo rakwe, ri nga ha sungula ku n’wi kingindza swinene. (Varhoma 2:14, 15) Vulavisisi byi kombisa leswaku vavasati lava susaka makhwiri va le khombyeni ro khomiwa hi ntshikilelo wa mianakanyo.
Ku vuriwa yini hi loko munhu a twa onge ku kurisa n’wana swi ta n’wi tikela, ngopfungopfu loko khwiri ra kona a a nga ri langutelanga? Xiya xitshembiso lexi Xikwembu xi xi tshembisaka vanhu lava hanyaka hi milawu ya xona, lexi nge: “U ta n’wi endla hi vutshembeki loyi a tshembekeke; munhu la tiyeke emirini la pfumalaka xihoxo, u ta n’wi endla hi ku pfumala xihoxo.” (Pisalema 18:25) Bibele yi tlhela yi ku: “Yehovha u rhandza vululami, naswona a nge va siyi lava tshembekeke vakwe.”—Pisalema 37:28.
“Ripfalo ra vona i mbhoni ya vona, kutani miehleketo ya vona vini, ya va hehla kumbe hambi ku ri ku va yimelela.”—Varhoma 2:15.
Ku vuriwa yini loko ku ri leswaku u tshame u susa khwiri?
LESWI VANHU VA SWI VULAKA
Ruth, manana loyi a kurisaka vana a ri yexe u te: “A ndzi ri ni vana vanharhu naswona a ndzi nga ha ta swi kota ku kurisa n’wana wa vumune. Kambe endzhaku ka loko ndzi suse khwiri, ndzi xiye leswaku ndzi endle nchumu wo biha ngopfu.” * Xana Xikwembu a xi nge n’wi rivaleli hikwalaho ka leswi a swi endleke?
LESWI BIBELE YI SWI VULAKA
Yesu Kreste u te: “Ndzi tele ku ta vitanela vadyohi eku hundzukeni, ku nga ri vanhu lava lulameke.” (Luka 5:32) Hilaha ku fanaka, loko hi titwa nandzu hikwalaho ka xidyoho xo karhi lexi hi xi endleke ivi hi hundzuka hi tlhela hi kombela Xikwembu leswaku xi hi rivalela, xi hi rivalela hi ku ntshunxeka, ku nga khathariseki leswaku xidyoho xa kona i xi kulu ku fikela kwihi. (Esaya 1:18) Pisalema 51:17 yi ri: “Oho Xikwembu, mbilu leyi tshovekeke yi tlhela yi pfotloseka a wu nge yi languteli ehansi.”
Xikwembu xi nyika munhu loyi a kombisaka leswaku wa tisola hikwalaho ka swilo swo biha leswi a swi endleke ripfalo leri baseke ni ku rhula ka mianakanyo loko a khongela eka xona. Vafilipiya 4:6, 7 yi ri: “Tivisani Xikwembu swikombelo swa n’wina hi xikhongelo ni xikombelo swin’we ni ku nkhensa swikombelo swa n’wina; kutani ku rhula ka Xikwembu loku tlulaka miehleketo hinkwayo ku ta rindza timbilu ta n’wina ni matimba ya n’wina ya mianakanyo.” * Endzhaku ka loko Ruth a hlaye Bibele ni ku khongela eka Xikwembu, u ve ni ku rhula ka mianakanyo. U swi xiyile leswaku Xikwembu xi “ni ndzivalelo wa ntiyiso.”—Pisalema 130:4.
‘Xikwembu a xi hi khomanga hi ku ya hi swidyoho swa hina; naswona a xi hi tiselanga leswi swi hi faneleke hi ku ya hi swihoxo swa hina.’—Pisalema 103:10.
^ ndzim. 8 Loko vutomi bya manana kumbe bya n’wana byi ri ekhombyeni, a swi vuli swona leswaku khwiri ri fanele ri susiwa. Loko vatekani va fanele va hlawula exikarhi ka vutomi bya manana ni bya n’wana hi nkarhi wa ku veleka, va fanele va tiendlela xiboho. Kambe ematikweni lama hluvukeke hi tlhelo ra swa vutshunguri, a swi talanga leswaku xiyimo lexi xi va kona.
^ ndzim. 12 Vito ri cinciwile.
^ ndzim. 14 Ntshembo wa ku pfuxiwa ka vafi na wona wu nga endla leswaku munhu a va ni ku rhula ka mianakanyo. Hlaya nhlokomhaka leyi nge “Swivutiso Swa Vahlayi” eka Xihondzo xo Rindza xa April 15, 2009, lexi vulavulaka hi misinya ya milawu ya Bibele, leyi vulavulaka hi ntshembo wa ku pfuxiwa ka vana lava feke va ha ri ekhwirini.


text:
Hi Nga Ti Kuma Kwihi Tinhlamulo Ta Swivutiso Swa Nkoka eVuton’wini?
Xana tinhlamulo ti kumeka eka . . .
sayense?
filosofi?
Bibele?
MUTSARI UN’WANA WA BIBELE U BYELE XIKWEMBU A KU
“Ndzi [nyike ku] twisisa, . . . Rito ra wena i ntiyiso.”—Pisalema 119:144, 160, Vuhundzuluxeri Bya Misava Leyintshwa.
Bibele yi hlamula vanhu va timiliyoni.
Xana u nga tsakela ku va un’wana wa vona?
Web site ya jw.org yi nga ku pfuna.
HLAYA swihlokwana leswi nga eka Internet
Tinhlamulo ta swivutiso swa Bibele
Leswi nga pfunaka mindyangu
HLALELA tivhidiyo leti sekeriweke eBibeleni
Ripfumelo leri kombisiwaka hi mintirho
KOPA minkandziyiso
Broxara leyi nge Mahungu Lamanene Lama Humaka Eka Xikwembu!
Buku leyi nge I Yini Leswi Bibele Yi Swi Dyondzisaka Hakunene?
Timagazini ta Xihondzo xo Rindza ni Xalamuka!
EKA SWIVUTISO LESWI SWA NKOKA HI XIHI LEXI U LAVAKA KU TIVA NHLAMULO YA XONA?
Hi xihi xikongomelo xa vutomi?
Xana hi fanele ku sola Xikwembu hikwalaho ka ku xaniseka ka hina?
Ku endleka yini loko u fa?
Kuma tinhlamulo ta swivutiso swa Bibele eka jw.org/ts.
(Nghena eka TIDYONDZO TA BIBELE › TINHLAMULO TA SWIVUTISO SWA BIBELE)


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
1 Tikronika 22:1-19
22 Kutani Davhida a ku: “Leyi i yindlu+ ya Yehovha Xikwembu xa ntiyiso, naswona leyi i alitari+ ya gandzelo ro hisiwa ra Israyele.”2 Davhida a rhumela rito leswaku ku hlengeletiwa valuveri+ lava a va ri etikweni ra Israyele, kutani a va veka va va vavatli+ va maribye leswaku va vatla maribye+ ya matlhelo ya mune lama ringanaka yo aka yindlu ya Xikwembu xa ntiyiso.3 Kutani Davhida a lunghiselela tinsimbi to tala leswaku ti va swipikiri swa tinyangwa ta vungheno ni swimanyiso, ni koporo hi mpimo wo tala lerova wu nga ha pimeki,+4 ni timhandzi ta mikedari+ leyi nga hlayekiki; hikuva Vasidoni+ ni Vatiri+ va tise timhandzi ta mikedari to tala eka Davhida.5 Hiloko Davhida a ku: “Solomoni n’wananga i ntsongo naswona wa ha tsakama,+ kutani yindlu leyi yi nga ta akeriwa Yehovha yi fanele yi va yikulu swinene,+ yi saseka+ hi ndlela leyi hlawulekeke ematikweni hinkwawo. Inge ndzi n’wi lunghiselela.” Kutani Davhida a endla malunghiselelo yo tala a nga si fa.+6 Tlhandlakambirhi, a vitana n’wana wakwe Solomoni leswaku a n’wi lerisa ku akela Yehovha Xikwembu xa Israyele yindlu.7 Davhida a ya emahlweni a byela n’wana wakwe Solomoni a ku: “Loko ku ri mina, a swi ri embilwini+ ya mina ku akela vito+ ra Yehovha Xikwembu xanga yindlu.8 Kambe rito ra Yehovha ri ndzi sorile, ri ku, ‘U halate ngati yo tala,+ naswona u lwe tinyimpi letikulu.+ A wu nge yi aki yindlu ya vito ra mina,+ hikuva u halate ngati yo tala emisaveni emahlweni ka mina.9 Waswivo! U velekeriwe n’wana.+ Yena u ta va munhu wo rhula, naswona ndzi ta n’wi wisisa eka valala vakwe hinkwavo lava va n’wi rhendzeleke;+ hikuva vito rakwe u ta va Solomoni,+ ndzi ta nyika Israyele ku rhula+ ni ku tshamiseka emasikwini yakwe.10 Hi yena loyi a nga ta akela vito ra mina yindlu,+ yena u ta va n’wana+ wa mina, mina ndzi va tata+ wakwe. Kunene ndzi ta simeka xiluvelo xa vuhosi+ byakwe xi tiya ehenhla ka Israyele hilaha ku nga riki na makumu.’11 “N’wananga, onge Yehovha a nga va na wena, u fanele u humelela, u akela Yehovha Xikwembu xa wena yindlu, hilaha a vulavuleke hakona malunghana na wena.+12 Ntsena onge Yehovha a nga ku nyika vutlhari ni ku twisisa,+ onge a nga ku nyika xileriso malunghana na Israyele ni ku hlayisa nawu wa Yehovha Xikwembu xa wena.+13 Hi ndlela yoleyo u ta humelela+ loko wo khathalela ku hetisisa swileriso+ ni swiboho swa vuavanyisi+ leswi Yehovha a swi leriseke+ Muxe malunghana na Israyele. Vana ni xivindzi u tiya.+ U nga chavi+ hambi ku ri ku tshukisiwa.+14 Eku xanisekeni+ ka mina ndzi lunghiselele yindlu ya Yehovha titalenta ta nsuku+ ta 100 000 ni titalenta ta silivhere ta miliyoni, ni koporo+ ni nsimbi,+ a ku na ndlela ya ku swi pima hikuva swi ve mpimo lowukulu ngopfu; ndzi lunghiselele timhandzi ni maribye, kambe swona u ta swi engetela.15 Wena u ni vatirhi vo tala lava va endlaka ntirho, vavatli va maribye ni lava va tirhaka hi maribye+ ni ntsandza ni un’wana ni un’wana la nga ni vuswikoti entirhweni wa muxaka wun’wana ni wun’wana.+16 Nsuku, silivhere, koporo ni nsimbi a swi hlayeki.+ Pfuka u teka goza,+ onge Yehovha a nga va na wena.”+17 Davhida a lerisa tihosana hinkwato ta Israyele leswaku ti pfuna n’wana wakwe Solomoni:18 “Xana Yehovha Xikwembu xa n’wina+ a nga na n’wina, xana a nga mi wisisanga matlhelo hinkwawo?+ Hikuva u nyikete vaaki va tiko evokweni ra mina, tiko ri hluriwile emahlweni ka Yehovha+ ni le mahlweni ka vanhu vakwe.19 Sweswi vekani mbilu ya n’wina ni moya-xiviri+ wa n’wina leswaku swi vutisa Yehovha Xikwembu xa n’wina,+ pfukani mi akela Yehovha Xikwembu+ xa ntiyiso vukwetsimelo,+ leswaku mi nghenisa areka+ ya ntwanano wa Yehovha ni swingolongondzwana swo kwetsima swa Xikwembu xa ntiyiso endlwini leyi akeriweke vito+ ra Yehovha.”


text:
MUWONELELI—WA TXIGONDO Abril wa 2017
Direvhista diya di ni misungo ya timhaka ti to no gondwa kukhukhela ngu 29 ka Maio kala 2 ka Julho wa 2017.
“Hetisisa txixambanyo txako”
Nji txani txixambanyo? Ngu tihi ti mibhalo yi ti wombako mayelano ni kumaha sixambanyo ka Txizimu?
Ngu tihi ati Mfumo wa Txizimu wu no ta timaha?
Bhiblia yi khene “mafu ma pinda.” Nji txani txi txi patekako, ka “mafu”?
“Mthethisi wa ditiko dotshe” mbimo yotshe a maha to lulama
Ngu ku txani ku nga wombwako ti to Txizimu kha txi mahi wubihi? Ngu ku txani mhaka yiya yi di ni lisima ka Makristu Nyamsi wa ditshiku?
Ina u ni mawonelo o fana ni a Jehovha ngu wululami?
Kutiveka hahatshi ni kudivalela ti ni lisima hi txi lava ku va ni mawonelo o fana ni a Jehovha ngu wululami. Ngu ku txani?
Maha ti u nga ti kotako ti to ku dhumiswa Jehovha!
Txizimu txa Mtamo Wotshe txa yi ninga lisima mizamo ayi malanda a txona ma yi mahako ti to me seketela txikongomelo txa txona, ku singa ni mhaka ni wudotho wa ti va ti mahako.


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Pisalema 80:1-19
Eka mufambisi wa Makhon’wa.+ Xitsundzuxo. Ya Asafa.+ Miloti.80 Wena Murisi wa Israyele, yingisa,+Wena la kongomisaka Yosefa kukota ntlhambi.+Wena la tshameke ehenhla ka makerubu,+ vangama.+2 Tlakusa matimba ya wena emahlweni ka Efrayimi na Benjamini na Manase,+Hi ponise.+3 Oho Xikwembu, hi vuyise;+Voninga xikandza xa wena, leswaku hi ta ponisiwa.+4 Oho Yehovha Xikwembu xa mavuthu, xana u ta hlundzukela xikhongelo xa vanhu va wena ku fikela rini?+5 U va dyise xinkwa hi mihloti,+Naswona u endla leswaku va nwa mihloti ehenhla ka mihloti hi mpimo lowukulu.+6 U endla leswaku hi lwa ni vaakelani va hina,+Valala va hina va hi hlekula hilaha va rhandzaka hakona.+7 Oho Xikwembu xa mavuthu, hi vuyise;+Voninga xikandza xa wena, leswaku hi ta ponisiwa.+8 U endle leswaku murhi wa vhinya wu suka aEgipta.+U tshamela ku hlongola matiko, leswaku u ta wu byala.+9 U wu khulerile,+ leswaku wu ta dzima rimitsu wu tata tiko.+10 Tintshava a ti funengetiwe hi ndzhuti wa wona,Ni mikedari ya Xikwembu hi marhavi ya wona.+11 Hakatsongo-tsongo wu rhumele marhavi ya wona ku ya fika elwandle,+Ni swirhabyana swa wona eNambyeni.+12 Ha yini u mbundzumuxe marhangu ya wona ya maribye,+Naswona ha yini hinkwavo lava hundzaka egondzweni va wu khile?+13 Nguluve ya nhova leyi humaka eswihlahleni yi tshamela ku wu dya,+Ni mintlhambi ya swiharhi swa nhova yi hambeta yi wu dya.+14 Oho Xikwembu xa mavuthu, hi kombela u vuya;+Languta u ri ematilweni u vona murhi lowu wa vhinya, u wu khathalela,+15 Ni mhandzi leyi voko ra wena ra xinene ri yi byaleke,+Languta n’wana loyi wena u n’wi tiyiseke.+16 Wu hisiwe hi ndzilo, wu tsemiwa.+Va lova hikwalaho ka ku tshinya ka xikandza xa wena.+17 Voko ra wena a ri ve ehenhla ka munhu la nge vokweni ra wena ra xinene,+Ehenhla ka n’wana wa vanhu loyi u n’wi tiyiseke,+18 A hi nge ku siyi.+Onge u nga hi hlayisa hi hanya, leswaku hi ta vitana evitweni ra wena.+19 Oho Yehovha Xikwembu xa mavuthu, hi vuyise;+Voninga xikandza xa wena, leswaku hi ta ponisiwa.+